title: Nördlingenin taistelu

text: Myös keisarillinen armeija eteni Baijerissa, valtasi heinäkuussa Donauwörthin ja palautti yhteydet Habsburgien Itävallan ja Baijerin välille. Seuraavaksi keisarilliset alkoivat piirittää Regensburgia. Yritys kaupungin pelastamiseksi sai protestanttien armeijat toimimaan yhteistyössä, mutta protestantit eivät päässeet auttamaan Regensburgia ajoissa. Kaupunki antautui 14. heinäkuuta. Sen sijaan protestantit voittivat Landshutissa Johann von Aldringenin johtaman Baijerin armeijan ja valtasivat kaupungin 22. heinäkuuta.


title: Nördlingenin taistelu

text: 30. heinäkuuta keisarilliset aloittivat Nördlingenin piirityksen odottaen samalla Pohjois-Italiasta tulevia 15 000 espanjalaista. Kaupunki oli tärkeä protestanttien tukikohta Etelä-Saksassa. Piirittäjät rakensivat leirinsä kaupungin eteläpuolisille kukkuloille ja ympäröivät kaupungin varustuksilla. Kaupungin puolustajien tilanne oli tukala: kaupunkilaisia auttoi vain 500 ruotsalaista musketööriä.


title: Nördlingenin taistelu

text: Protestanttien armeija saapui alueelle elokuun loppupuolella. Keisarilliset olivat varustaneet kaupungin eteläpuoliset kukkulat hyvin. Weimar olisi halunnut hyökätä heti, mutta Horn halusi odottaa apuvoimia ennen hyökkäystä. Päätettiin valita vaihtoehdoista jälkimmäinen, mikä oli karkea virhe, koska Johann von Werthin johtama keisarillisten ratsuväki oli toisaalla eivätkä piirittäjien odottamat espanjalaiset vahvistukset olleet vielä saapuneet.


title: Nördlingenin taistelu

text: Pari viikkoa kului näin. Ensiksi palasi Werth, ja 2. syyskuuta saapuivat espanjalaiset apuvoimat. Keisarilliset tekivät vielä yhden rynnäkön kaupungin valtaamiseksi, mutta vaikka se onnistuttiin torjumaan, seuraava rynnäkkö olisi saattanut johtaa kaupungin valtaukseen. Äärimmäisessä hädässä kaupunki pyysi apua asettamalla kirkontorniin palavan tervapadan. Protestanttien pääarmeija oli Egerjoen pohjoispuolella, noin 10 kilometriä Nördlingenistä luoteeseen.


title: Nördlingenin taistelu

text: Protestanteilla ei ollut enää vaihtoehtoja: Nyt oli pakko hyökätä, jos Nördlingen haluttiin pelastaa. Jos kaupunki joutuisi keisarillisten käsiin, Heilbronnin liitto saattaisi hajota. Kumpikaan protestanttien komentaja, Horn tai Weimar, ei myöskään halunnut tulla tunnetuksi pelkurina, joka ei auttanut Nördlingeniä. Weimar oli myös luvannut henkilökohtaisesti kaupunkilaisille, että auttaisi heitä.


title: Nördlingenin taistelu

text: Protestanttien armeija oli Nördlingenin luoteispuolella, kun kaupunki ja keisarilliset piirittäjät olivat Egerjoen toiselle puolella. Oli vaarallista ylittää joki suoraan Nördlingenin kohdalla, joten protestantit ylittivät sen yläjuoksulla Bopfingenin luona. Tämän jälkeen armeija marssi etelään Neresheimiin saadakseen kaupungin varuskunnasta apuvoimia. Puolenpäivän aikaan armeijan kuormasto jätettiin sinne 2 700:n württembergiläisen sotilaan vartioitavaksi, ja armeija eteni takaisin itään kohti Nördlingeniä.


title: Nördlingenin taistelu

text: Kevyt kroaattiratsuväki havaitsi protestanttien armeijan etenemisen, ja keisarilliset miehittivät Himmelreichin ja Allbuchin välisen kukkulaketjun kroaattiratsuväellä ja espanjalaisilla rakuunoilla. Alueelle päästyään Weimar johti joukkonsa hyökkäykseen muitta mutkitta noin kello 15 ja valtasi Himmelreichin ja Ländlen. Lachbergillä hänet pysäytti 500 espanjalaista musketööriä.


title: Nördlingenin taistelu

text: Horn oli jäänyt jälkeen, kun etujoukoissa ollut tykistö tukki ainoan alueelle johtavan tien, ja hän saapui taistelukentälle vasta kello 22. Yhteistyössä protestanttien komentajat valtasivat vielä Heselbergin, mutta Allbuchin valtaus piti jättää seuraavaan aamuun, kun espanjalaiset veteraanit pysäyttivät hyökkääjät ja pimeä keskeytti taistelun.


title: Nördlingenin taistelu

text: Allbuch oli kukkulaketjun vaikein kohde, koska se oli jyrkkärinteinen ja paljaslakinen. Gallas käytti yön kukkulan vahvistamiseen: Hän rakennutti lisävarustuksia ja sijoitti niiden taakse vielä 5 000 espanjalaisen jalkaväen miestä.


title: Nördlingenin taistelu

text: Protestanttien taistelusuunnitelmana oli vallata Allbuch aamunkoitteessa Hornin johtamalla vahvalla oikealla siivellä. Gallasin rakennuttamat asemat olivat vaikuttavat, samoin kuin kukkulan jyrkät rinteet, mutta niiden valtaaminen oli tärkeää, sillä muuten ei olisi mahdollista edetä auttamaan piiritettyä kaupunkia. Jos kukkula saataisiin haltuun ja miehitettyä, keisarillinen armeija olisi kukkulan alapuolella kuin tarjottimella.


title: Nördlingenin taistelu

text: Horn ryhmitti joukkonsa seuraavasti neljään riviin: ensimmäisessä rivissä oli kaksi jalkaväkiprikaatia ja kolme ratsuväkieskadroonaa, toisessa seitsemän eskadroonaa, kolmannessa kolme jalkaväkiprikaatia ja neljännessä rivissä kahdeksan eskadroonaa. Ensimmäisessä rivissä olivat parhaat voimat, kansalliset prikaatit sekä ratsuväki, myös Wittenbergin suomalaiset hakkapeliitat.


title: Nördlingenin taistelu

text: Weimar johti taistelulinjan keskustaa ja vasenta siipeä tarkoituksenaan puolustaa niillä edellisenä päivänä vallattuja kukkuloita. Toinen tärkeä tehtävä oli Hornin suojaaminen, jos oikea siipi joutuisi vetäytymään. Weimarin ryhmitys keskustassa Ländlen ja Heselbergin välissä oli seuraava: kolme prikaatia jalkaväkeä Heselbergillä ja siitä vasemmalle 20 raskasta tykkiä Lachbergillä. 21 ratsuväkieskadroonaa jaettiin kolmeen osaan, yksi osa jalkaväen taakse, kaksi osaa tykistön taakse. Vasemmalla siivellä "Eversti Taupadel" suojasi tuhannen rakuunan osastolla sivustaa.


title: Nördlingenin taistelu

text: Keisarilliset olivat miehittäneet Allbuchin vahvasti, ja loput joukot sijoitettiin kukkulaketjulle, joka laskeutui pohjoiseen kohti Nördlingeniä. Tämä tehtiin siltä varalta, että Weimar koittaisi vapauttaa piiritetyn kaupungin suoralla hyökkäyksellä.


title: Nördlingenin taistelu

text: Allbuchin varustuksia puolusti espanjalainen jalkaväki, jota oli vahvistettu saksalaisilla joukoilla. Keskellä taisteluryhmityksessä oli katolisen liigan armeija, jota johti Kaarle IV. Pohjoisimpana, liigan armeijan ja Nördlingenin välissä, oli Gallasin johtama keisarillinen armeija, jonka oikeaa sivustaa suojasi kevyt kroaattiratsuväki. Tämän lisäksi katoliset joutuivat jättämään osan joukoistaan miehittämään Nördlingeniä ympäröiviä varustuksia.


title: Nördlingenin taistelu

text: Kustaa Hornin johtamalla oikealla sivulla taistelu alkoi ratsuväkitaisteluna, kun äärimmäisenä oikealla ollut "von Witzleben" tulkitsi hyökkäyssignaalin tulleen ja hänen komentamansa ratsuväkirykmentti hyökkäsi ennen aikojaan vastustajan kimppuun. Keisarillisten raskas ratsuväki heitti rykmentin takaisin, mutta Hornin koko ratsuväki juuttui kahakkaan Rezenbachin laaksossa Allbuchin eteläpuolella. Tämän vuoksi Horn joutui aloittamaan taistelun ilman riittävää tykistövalmistelua.


title: Nördlingenin taistelu

text: Jalkaväki hyökkäsi Allbuchin jyrkkiä rinteitä ylös kahdelta puolelta ja onnistui valtaamaan osan espanjalaisten miehittämistä varustuksista. Protestantit eivät kuitenkaan pystyneet torjumaan keisarillisten vastahyökkäystä, ja varustukset vallattiin takaisin.


title: Nördlingenin taistelu

text: Horn hyökkäsi vielä kolme kertaa Allbuchin rinteitä ylös, mutta puoli kahdeksalta aamulla oli selvää, että hän ei pystyisi valtaamaan kukkulaa ilman apuvoimia. Weimar lähetti keskustasta Heinrich Matthias von Thurnin johtamana kaksi prikaatia jalkaväkeä oikean siiven avuksi. Protestantit tekivät vielä kymmenen hyökkäystä, kunnes tuli selväksi, ettei Allbuchin varustuksia saataisi vallatuksi.


title: Nördlingenin taistelu

text: Thurnin lähettäminen oikealle avasi Weimarin keskustan ja Hornin oikean siiven väliin aukon, jolloin keisarilliset pääsivät iskemään Thurnin prikaatien sivustaan. Horn lähetti ratsuväkeä auttamaan Thurnia, mutta Kaarle IV:n komentamat baijerilaiset hyökkäsivät näiden apuvoimien kimppuun ja ajoivat ne pakoon. Paineen alaisena Thurn vetäytyi metsän suojaan, mutta hän oli jo menettänyt yli puolet miehistään ennen kuin pääsi takaisin Heselbergille.


title: Nördlingenin taistelu

text: Tämän jälkeen Horn oli vaarassa joutua saarretuksi, ja koska oli myös selvää, että Allbuchia ei saataisi vallattua, hän komensi oikean siiven vetäytymään. Hän vetäytyi ratsuväen ja keskustassa Haselbergillä ja Lachbergillä vielä olevan jalkaväen suojaamana Rezenbachin laaksoa pitkin Ederheimiin tavoitteenaan kahlata siellä Rezenbachin yli.


title: Nördlingenin taistelu

text: Taistelun alkaessa keskustan tykistö tulitti keisarillisten asemia kello 5.00 alkaen, ja vasemmalla siivellä olevat Taupadelin rakuunat kahakoivat tasangolla kroaattiratsuväen kanssa. Weimar lähetti Thurnin johtamat kaksi prikaatia oikealle tukemaan Hornia Allbuchin valtauksessa ja 2 000 ratsumiestä auttamaan Taupadelia, tavoitteenaan kiinnittää keisarillisten huomio siihen suuntaan. Weimar itse johti kolme ratsuväkihyökkäystä keisarillisten oikeaa siipeä vastaan. Hornin vetäytyessä oikealla myös Weimar joutui alakynteen tasangolla käytävässä taistelussa. Kello 10 hänellä ei ollut enää lisäratsuväkeä käytettävissä, kun Gallasilla oli vielä ratsuväkireservit jäljellä.


title: Nördlingenin taistelu

text: Hornin vetäytyessä Gallas käytti tilaisuutta hyväkseen nopeasti ja lähetti espanjalaiset sekä keisarilliset alas Allbuchin rinteitä hyökkäämään protestanttien kimppuun. Samaan aikaan oikealla siivellä voimasuhteet muuttuivat, kun Gallas lähetti taistelusta erossa pysyneet joukkonsa taisteluun. Werthin johtama ratsuväki hyökkäsi Weimarin rintamaan ja hajotti sen. Tämän jälkeen ratsuväki liittyi espanjalaisiin ja baijerilaisiin ja löi protestanttien keskustassa jalkaväen pois kukkuloilta.


title: Nördlingenin taistelu

text: Oikealla Hornin vetäytyminen oli sujunut hyvin, kunnes kukkuloilta pakeneva jalkaväkikeskusta pyrki myös Ederheimia kohti ja lähes koko protestanttien armeija sulloutui yhteen. Ahtaassa laaksossa pakokauhu tarttui koko armeijaan, kun pakenevia ahdistettiin kaikilta puolilta ja järjestäytynyt vastarinta loppui. Samalla Hornin oikea siipi ja vasemmalla ollut Weimar menettivät yhteyden toisiinsa.


title: Nördlingenin taistelu

text: Vain Hornin johtoprikaati pääsi Rezenbachin yli ennen kuin baijerilaiset valtasivat Ederheimin. Jälkijoukko pääsi pakoon alavirtaan, mutta koko muu keskusta ja oikea siipi joutui mottiin ja jäi vangiksi. Keisarillisten oikealla siivellä kroaatit etenivät aina Neresheimiin asti, hyökkäsivät protestanttien kuormaston kimppuun ja tappoivat sitä vartioivat württembergiläiset.


title: Nördlingenin taistelu

text: Protestantit menettivät armeijastaan puolet: Kaatuneita oli 8 000 miestä, kun myös haavoittuneet tapettiin armottomasti. Vangiksi jäi 4 000 miestä, jotka värvättiin ajan tavan mukaan voittajien armeijaan. Sotasaaliiksi saatiin satoja lippuja sekä koko protestanttien kenttätykistö ja kuormasto. Keisarillisten tappiot olivat 1 500 kaatunutta ja 2 000 haavoittunutta.


title: Nördlingenin taistelu

text: Kustaa Horn yritti henkilökohtaisesti pysäyttää paon ja taisteli eturintamassa, mutta joukkojensa tapaan myös hän joutui vangiksi. Baijerilaiset pitivät häntä vankinaan ja veivät hänet ensiksi Ingolstadtiin, josta hänet pian siirrettiin Burghauseniin. Siellä hän oli vankina kahdeksan vuotta, kunnes hänet saatiin vaihdettua vapaaksi kolmea keisarillista kenraalia vastaan vuonna 1642. Hornin taidot Breitenfeldissä kolme vuotta aikaisemmin olivat tehneet keisarillisiin vaikutuksen, ja he pitivät Hornia erityisen arvokkaana vankina.


title: Nördlingenin taistelu

text: Weimar taisteli urheasti vasemmalla sivustalla. Hänen altaan ammuttiin hevonen, mutta hän vältti vangitsemisen täpärästi ja pääsi vetäytymään haavoittuneena armeijan rippeiden kanssa taistelukentältä. Myös Wittenberg jäi vangiksi, mutta hänet vaihdettiin pian vapaaksi.


title: Nördlingenin taistelu

text: Taistelua seuraavana päivänä Nördlingen antautui. Sovittiin, että kaupunki voi välttää ryöstämisen maksamalla huomattavan pakkoveron piirittäjille. Vaaditusta 100 000 riikintaalerin summasta kaupunkilaiset saivat kerättyä puolet. Lisävahinkoa aiheutti ruttoepidemia, johon kuoli vuonna 1634 yli 1500 kaupunkilaista ja yli 300 kaupungissa oleskellutta pakolaista. Kaupunki kärsi kolmikymmenvuotisesta sodasta paljon: asukasluku laski lähes yhdeksästä tuhannesta puoleen ja palasi sotaa edeltävälle tasolle vasta vuonna 1939. Kahden suuren armeijan huollon järjestäminen taistelua edeltävinä viikkoina tuhosi ja autioitti myös ympäröivää maaseutua.


title: Nördlingenin taistelu

text: Weimar johti protestanttisen armeijan rippeet Reinin yli Elsassiin, jossa hän siirtyi ranskalaisten palvelukseen. Myös Wittenbergin suomalaiset hakkapeliitat seurasivat aluksi Weimaria, mutta liittyivät myöhemmin Torsten Stålhandsken palvelukseen.


title: Nördlingenin taistelu

text: Ruotsalainen jalkaväki peräytyi Augsburgin kaupungin suojaan. Baijerilaiset aloittivat kaupungin piirittämisen, ja puolustajat antautuivat maaliskuussa 1635 sitkeän vastarinnan jälkeen. Tätä seurasi Nürnbergin antautuminen.


title: Nördlingenin taistelu

text: Nördlingenin taistelu oli Valkeavuoren taistelun ohella keisarillisten suurimpia voittoja kolmikymmenvuotisessa sodassa. Esimerkiksi Espanjan johtava ministeri Gaspar de Guzmán Olivárez julisti sen olevan: "Aikamme suurin voitto". Se muutti sodan strategisen tilanteen täysin: Ruotsi evakuoi kaikki Mainin eteläpuoliset varuskuntansa Etelä-Saksassa, ja Heilbronnin liitto hajosi. Marraskuussa 1634 sen entiset jäsenet lähettivät Oxenstiernan tietämättä Pariisiin delegaation, joka tarjosi Ranskan kuninkaalle myönnytyksiä, jos se julistaisi sodan Espanjalle ja keisarille. Vakavin menetys protestanttiselle puolelle oli kuitenkin Saksin vaaliruhtinas Juhana Yrjö I:n johtamat rauhanneuvottelut keisarin kanssa. Ne johtivat Prahan rauhaan, joka solmittiin toukokuussa 1635 keisarin ja protestanttisten ruhtinaiden välillä.


title: Nördlingenin taistelu

text: Prahan rauhan mukaan kaikkien Saksan ruhtinaiden armeijoiden tuli muodostaa yksi keisarillinen armeija. Vaaliruhtinaat saivat kyllä johtaa omia joukkojaan, mutta ainoastaan keisarillisina kenraaleina. Ruhtinaiden väliset liitot kiellettiin ja keisarin ylivalta tunnustettiin. Rauhansopimus ei kuitenkaan kelvannut Ruotsille ja Ranskalle, sillä niiden Saksaan sijoittamat voimavarat olisivat jääneet ilman tuottoa. Ranskan aktiivinen osallistuminen sotaan ja ruotsalaisten vastustus lopettivat keisari Ferdinand II:n haaveet pysyvästä rauhasta, ja vasta hänen seuraajansa Nördlingenin voittaja Ferdinand III sai aikaan rauhan Westfalenissa 1648, mutta paljon epäedullisemmilla ehdoilla.


title: Nördlingenin taistelu

text: Saksi yhdisti ensimmäisenä armeijansa katolisen liigan ja keisarin kanssa. Uuden armeijan tavoitteena oli karkottaa valtakunnan ulkopuoliset voimat Saksasta. Saksin esimerkkiä seurasivat muutaman kuukauden kuluessa melkein kaikki Saksan ruhtinaat. Kolmikymmenvuotinen sota menetti uskonsodan luonteen ja muodostui keisarin johtamaksi sodaksi ulkovaltoja vastaan.


title: Nördlingenin taistelu

text: Nördlingenin tappio murskasi lopullisesti mielikuvat voittamattomasta Ruotsin armeijasta ja lopetti sen vuonna 1630 alkaneet alueelliset valloitukset Saksassa. Ruotsalaisten asema Saksassa romahti. Vasta 1640-luvun alussa Ruotsi pystyi luomaan samanlaisen sotilaallisen voiman Keski-Saksaan ja Böömiin kuin ennen Nördlingenin taistelua.


title: Nördlingenin taistelu

text: Taistelun tärkein seuraus oli kuitenkin se, että Ranska ei enää voinut piiloutua Ruotsin sotilaallisen mahdin taakse kolmikymmenvuotisessa sodassa.Kardinaali Richelieu julistikin sodan 19. toukokuuta 1635 Espanjalle, kun espanjalaiset joukot olivat hyökänneet ranskalaista varuskuntaa vastaan Trierissä.


title: Nördlingenin taistelu

text: Hornin jäätyä vangiksi häntä seurasivat Ruotsin armeijan komentajina Lennart Torstensson ja Johan Banér, jotka käänsivät myöhemmin sodan kulun uudestaan Ruotsille edulliseksi. Erityisesti Banér oli innovatiivinen ja yllättävä, lähes Kustaa II Aadolfin veroinen sotapäällikkö.


title: Nördlingenin taistelu

text: Lähteitä Nördlingenin taistelun tapahtumien ja lopputuloksen tulkitsemiseen on käytettävissä useista eri näkökulmista, ja siten taistelu on poikkeuksellisen kiistanalainen. Voittajien puolella espanjalaiset, keisarilliset ja baijerilaiset koettivat kaikki ottaa kunnian itselleen, kun taas Horn ja ruotsalaiset halusivat vierittää syyn tappiosta Weimarin niskoille. Ainoa osapuoli, jonka versiota tapahtumista ei tunneta, on Weimar. Todennäköisesti täysiverisenä sotilaana hän ei sellaista tehnytkään vaan jätti politikoinnin muille. Vasta 1800-luvulla historioitsija Johann Gustav Droysen teki oikeutta Weimarille.


title: Nördlingenin taistelu

text: Horn kirjoitti vankeudessa nopeasti apologian, jossa vieritti vastuun katastrofista Weimarin syyksi ja kiisti oman osuutensa tappioon. Tämä sopi Baijerin herttua Maksimilian I:lle, koska juuri baijerilaiset olivat hyökänneet Weimarin joukkojen kimppuun. Horn vahvisti näin baijerilaisten version tapahtumista, jonka mukaan espanjalaiset ja keisarilliset eivät olisi kyenneet voittamaan taistelua yksin, vaan baijerilaiset ratkaisivat taistelun ajamalla Weimarin pakoon ja aiheuttivat näin lopullisen kaaoksen protestanttien armeijassa.


title: Nördlingenin taistelu

text: Kun Ruotsin sijaishallitsija Oxenstierna piti huolen siitä, että tappio ei jäänyt rasittamaan ruotsalaisia, levisi Maksimilianille ja Hornille sopiva käsitys laajasti Euroopassa. Myös aikaisempi suomalainen tulkinta seurailee tätä tulkintaa. Sen mukaan Horn toimi taistelussa oikein, ja Allbuchin valtausyrityksen jälkeen tappio olisi vielä voitu välttää vetäytymällä, mutta lopullisen tappion aiheuttivat Weimarin liian innokkaat joukot.


title: Nördlingenin taistelu

text: Tosiasia on, että Weimar oli mukana Alte Vesten taistelussa, toisin kuin Horn. Siellä onnistuttiin vetäytymään Allbuchin valtausyritystä vastaavan tilanteen jälkeen järjestyksessä. Koska Horn ei ollut mukana Alte Vestessa, hän ei osannut kunnioittaa keisarillisten puolustusasemia riittävästi vaan komensi joukkonsa hyökkäämään peräti neljätoista kertaa. Protestanttien ainoa tilaisuus lyödä keisarilliset ja vallata Nördlingen oli menetetty jo kaksi viikkoa aikaisemmin protestanttien armeijan saapuessa alueelle, kun nimenomaan Horn oli epäröinyt Weimarin kannattaessa suoraa hyökkäystä.


title: Nördlingenin taistelu

text: Ruotsalainen tutkija Göran Rystad on rakentanut eri lähteiden perusteella oman synteesinsä Nördlingenin taistelusta: Vastuu taisteluun ryhtymisestä määrällisesti ja laadullisesti alivoimaisena oli Weimarin ja Hornin yhteinen. Tämä ratkaisu oli väärä. Keisarilliset olivat osoittaneet osaavansa valita hyvät puolustusasemat jo Lützenissä ja Alte Vestessa. Myös Breitenfeldissä valitut asemat olivat hyvät, mutta keisarilliset olivat siellä aloitteellisempia ja hyökkäsivät ruotsalaisia vastaan. Nördlingenissä keisarillisen armeijan yhtäaikainen hyökkäys sekä oikealla että vasemmalla oli mestarillisen taidon osoitus. Se ei voinut epäonnistua, koska ruotsalaiset olivat vetäytymässä, ja he olivat uupuneita ja alivoimaisia niin laadullisesti kuin määrällisestikin.


title: Melko varhaiset perunat

text: Melko varhaiset perunat tuleentuvat varhaisperunoiden jälkeen.


title: Moukari

text: Moukari voi tarkoittaa muun muassa seuraavia asioita:


title: Metroid Fusion

text:
Metroid Fusion on Metroid-pelisarjaan kuuluva videopeli, joka julkaistiin 17. marraskuuta 2002 Game Boy Advancelle. Kronologisesti "Fusion" on "Metroid" -sarjan viimeinen osa.
Peli on ensimmäinen Game Boy Advancelle suunnattu "Metroid"-peli, ja se on yhdistettävissä Nintendo GameCuben Metroid Prime-peliin.


title: Metroid Fusion

text: "Metroid Fusion"-pelissä on mahdollista tutkia pelimaailmaa lähes täysin vapaasti, mutta useisiin paikkoihin pääsee kuitenkin vain menemällä pakollisia tehtäviä eteenpäin.


title: Metroid Fusion

text: Pelaaja suorittaa saamiaan tehtäviä monitasoisilla pelialueilla, ja saa uusia varusteita pelin edetessä, joilla matkaa voi jatkaa aina eteenpäin. Pelaaja kohtaa myös matkalla monia vihollisia sekä myös pomotaisteluita. Pelialue on täynnä piilotettuja alueita, joilta voi löytää erilaisia päivityksiä, kuten energiamittaria kasvattavia säiliötä sekä ohjuslaajennuksia. Muiden Metroidien tapaan ns. speedrunnaus, eli pelin pelaaminen mahdollisimman nopeasti läpi, on Fusionissakin hyvin yleistä.


title: Metroid Fusion

text: Pelin edetessä Samus tuhoaa erillisiä vihollisia, jotka ovat joutuneet X-parasiittien tartuttamiksi, ja uuden voimapukunsa ansiosta hän pystyy keräämään poikkeuksellisen voimakkaat X-parasiitit vihollisten ruumiista ja saada uusia kykyjä. Pääosa kyvyistä on jo nähty edellisissä Metroid-peleissä, mutta jotkut kyvyistä ovat uusia. Uusia kykyjä ovat Wide Beam (Jakautuva säde, jolla tuhotaan viholliset laajamittaisesti), Ice Missiles (Jääohjukset, joilla voidaan jäädyttää viholliset väliaikaisesti) ja Diffusion Missiles (Diffuusio-ohjukset, tai toiselta nimeltä Latausohjukset, joilla jäädytetään kaikki peliruudun viholliset sen täyteen kasvatettuaan).


title: Metroid Fusion

text: Grafiikka muistuttaa SNES:n Super Metroidia, ja peli on kokonaan kaksiulotteinen. Peli on sivuttaissuuntaisesti liikkuva.


title: Metroid Fusion

text: Tarina alkaa, kun Samus Aran laskeutuu aluksellaan SR-388-planeetan pinnalle auttaessaan Biologic Space Laboratories (BSL) -organisaatiota tutkimustyössä. Planeetalla Samus kohtaa yhden planeetan eliöistä, jonka Samus ampuu. Eliö kuitenkin muuttuu nestemäiseksi, joka hyökkää Samuksen kimppuun.


title: Metroid Fusion

text: Samus kuitenkin suorittaa tehtävänsä loppuun, jonka jälkeen hän palaa alukselleen. Matkalla BSL:n asemalle, Samuksen kimppuun hyökännyt eliö, parasiitti-X, alkaa tartuttaa Samuksen ruumista. Parasiitti ehtii myös tartuttamaan Samuksen keskushermoston, jonka takia hän menettää tajuntansa. Samuksen alus ohjautuu asteroidivyöhykkeelle, mutta aluksen hätäjärjestelmä onnistuu vapauttamaan hätäkapselin ennen törmäystä. BSL:n avaruuslaivan onnistuu huomata avaruudessa leijailevan kapselin, ja he vievät sen mukana olevan Samuksen Galaktisen federaation päämajaan. X-parasiitti kuitenkin onnistui tartuttamaan suuren osan Samuksen asusta.


title: Metroid Fusion

text: Samuksen asua ei voitu kuitenkaan poistaa hänen ollessaan tajuttomana, vaan suuria osia oli leikattava pois erikseen, joka vähensi hänen fyysisiä voimiaan. Samuksen keskushermostoon päässyttä tartuntaa ei voitu kuitenkaan leikata turvallisesti, joka vähensi hänen selviytymismahdollisuuttaan. Joku kuitenkin löysi vastalääkkeen. X-parasiitit olivat olleet metroidien ravintoa, mutta koska Samus oli tuhonnut kaikki metroidit SR-388:lta, X-parasiitit olivat päässeet lisääntymään vapaasti. Vastalääke muodostettiin Samuksen planeetta SR-388:sta tuoman metroidin soluilla. Vastalääke tuhosi X-parasiitit Samuksen kehosta lopullisesti, mutta teki myös hänestä immuunin parasiiteille. Samuksen asukin sai runsaasti muutoksia.


title: Metroid Fusion

text: Myöhemmin Samus sai tehtävän matkata BSL:n tutkimuskeskukselle. Samuksen leikkauksen aikana viimeinen erä SR-388:lla vangittuja eliöitä sekä Samuksen asun palaset kuljetettiin keskukseen. Myöhemmin keskuksessa tapahtui räjähdys, jota Samus lähetetään tutkimaan. Samus laskeutuu keskuksen telakoitumisasemalle. Ensimmäisenä tehtävänään hänellä on matkata karanteenialueelle. Siellä hän saa selville SR-388:lta tuotujen eliöiden saaneen tartunnan X-parasiitista. Tartunnan saanut eliö kuolee, jonka jälkeen parasiitti kopioi itselleen saaliinsa DNA:n, joka mahdollistaa parasiitille saaliinsa täydellisen imitoinnin.


title: Metroid Fusion

text: Samuksen jatkaessa keskuksen tutkimista, hän saa tietää räjähdyksen syyn. Hänen asunsa osissa elänyt X-parasiitti oli muodostanut itsestään täydellisen Samuksen kopion, ja räjäytti itsensä vapaaksi karanteenialueelta. Samusta auttava tietokone Adam nimesi kopion SA-X:ksi. Lopulta hän löytää laboratorioon, jossa on kasvatettu metroideja, vaikka Samus uskoi tuhonneen jokaisen niistä. Yllättäen SA-X ilmestyy paikalle, alkaen tulittaa metroideja. Samus joutuu pakenemaan paikalta, jonka jälkeen laboratorio irtoaa tutkimuskeskuksesta ja räjähtää, tuhoten kaikki sisällä olleet metroidit ja SA-X:n.


title: Metroid Fusion

text: Tämän jälkeen Adam kertoo Federaation kasvattaneen salassa metroideja rauhanomaiseen käyttöön. Keskuksen ensimmäinen sektori oli suunniteltu metroidien kasvatukseen, matkien SR-388:n ekosysteemiä. SA-X kuitenkin sai tietää laboratorion sijainnin, mutta Adam kertoo keskuksella olevan vielä noin kymmenen Samuksen kloonia jotka ovat syntyneet parasiittien suvuttoman lisääntymisen takia. Myöhemmin tietokone ilmoittaa Samukselle hänen tehtävän olevan ohi, ja pyytää häntä lähtemään keskuksesta jättäen loput Federaation hoidettavaksi. Federaatio on kiinnostunut X-parasiitin ja SA-X:n potentiaalista, mutta Samus vastustaa vahvasti tätä, tietäen parasiitin vaarallisuuden. Hän tietää parasiitin valtaavan Federaation sotilaat välittömästi, pystyen näin levittämään parasiittia ympäri galaksia, joka tuhoisi kaiken elämän.


title: Metroid Fusion

text: Samus ehdottaa keskuksen itsetuhomekanismin kytkemistä, joka tuhoisi parasiitit asemalla ja SR-388:lla. Tietokone kuitenkin lukitsee Samuksen huoneeseen, yrittäen pitää häntä siellä Federaation aluksien tuloon asti. Samus sanoo tietokoneelle: ”Älä anna heidän tehdä tätä. Etkö näe, mitä silloin tapahtuisi, Adam?” Adam Malkovich oli Samuksen aikaisempi komentaja, joka kuoli pelastaessaan Samuksen hengen (tämä tapahtui "" -pelin aikoina). Tämän jälkeen tietokone muuttuu täysin, ja kertoo Samukselle hänellä olevan mahdollisuus saada planeetta räjähtämään keskuksen mukana.


title: Metroid Fusion

text: Samus matkaa operaatiohuoneeseen, mutta kohtaa matkalla SA-X:n. Samus voittaa sen, mutta loinen ehtii paeta ilmastointikanavaan. Samus jatkaa tietokoneille, ja aloittaa itsetuhon lähtölaskennan. Samus juoksee telakoitumisasemalle, mutta huomaa aluksensa hävinneen. Sen jälkeen hän kohtaa Omega Metroidin, johon mikään Samuksen ase ei tehoa. Kuolemaisillaan olevan Samuksen pelastukseksi paikalle ilmestyy SA-X, joka tulittaa Metroidia jääsäteellä, joka on ainoa keino tuottaa vahinkoa, sillä Metroidien keho ei kestä alhaisia lämpötiloja. Omega Metroid kuitenkin tuhoaa SA-X:n, mutta Samus saa sen voimat itselleen, ja pystyy peittoamaan Omega Metroidin jääsädettä käyttäen. Samus pakenee paikalle ilmestyneellä aluksellaan paikalta, jonka jälkeen tutkimuskeskus ja SR-388 räjähtävät.


title: Ruokaperuna

text: Ruokaperunat ovat perunoita, joita käytetään ruoanlaitossa sellaisenaan. Suomen viljelyalaltaan suosituin ruokaperunalaatu on Van Gogh, jota vuonna 2006 viljeltiin 26 prosenttia koko ruokaperunoiden viljelysalasta. Toisena tuli Nicola (16,4 prosenttia), kolmantena Asterix (9,3 prosenttia), neljäntenä Victoria (5,8 prosenttia), viidentenä Rikea (4,6 prosenttia) ja kuudentena Velox (3,5 prosenttia).


title: Ruokateollisuusperuna

text: Ruokateollisuusperunat ovat perunoita, joita käytetään puolivalmisteena ruoketeollisuudessa. Ruokaperunalajikkeet voivat olla samoja kuin ruokaperunalajikkeetkin. Toinen teollisuudessa käytetty perunalaatu on tärkkelysperuna, jota ei käytetä perunana, vaan kun siitä on otettu tärkkelys pois, loppu voidaan käyttää karjan rehuna.


title: Bryce Lampman

text: Bryce Lampman (s. 31. elokuuta 1982 Rochester, Minnesota, Yhdysvallat) on yhdysvaltalainen jääkiekkopuolustaja.


title: Bryce Lampman

text: Lampman pelasi ennen ammattilaisuraansa muutamassa eri yliopisto- tai junioriliigassa, USHL:ssä, NCAA:ssa sekä WHL:ssä. New York Rangers varasi Lampmanin kesällä 2001. Ammattilaisuransa hän aloitti kaudella 2002–2003 Rangersin farmijoukkue Hartford Wolf Packissa AHL:ssä, ja oli siellä joukkueensa tukipilari. Lampman pelasi viiden kauden ajan Rangersin organisaatiossa. Hän pääsi pelaamaan kaiken kaikkiaan kymmenen NHL-ottelua, mutta pääosin hän pelasi farmiseura Hartfordissa.


title: Bryce Lampman

text: Kesäkuussa 2007 Lampman teki sopimuksen SM-liigaseura TPS:n kanssa . Hän ei ehtinyt kuitenkaan pelata TPS:ssa otteluakaan, sillä hän teki heinäkuussa sopimuksen NHL-seura Tampa Bay Lightningiin, joka oli hankkinut hänet Rangersista vaihdossa Mitch Fritziin . Lampman pelasi alkukauden, 16 ottelua, Tampa Bayn farmiseura Norfolk Admiralsissa, kunnes hänet myytiin Dallas Starsiin, josta Tampa Bay sai vaihdossa puolustaja Mario Scalzon. Dallas lähetti Lampmanin heti farmiseura Iowaan ja hän ei pelannut peliäkään Dallasissa.


title: Bryce Lampman

text: Kaudella 2008–2009 Lampman pelasi venäläisessä KHL-liigassa pelaavassa Amur Habarovskissa. Heinäkuussa 2009 hän solmi sopimuksen St. Louis Bluesin kanssa. Kaudella 2009–2010 Lampman pelasi 54 ottelua AHL:n Peoria Rivermenissä, mutta yhtään NHL-ottelua hän ei pelannut. Seuraavalla kaudella hän pelasi viisi ottelua AHL:n Houston Aerosissa, kunnes siirtyi DEL-liigan ERC Ingolstadtiin, jossa pelasi 24 runkosarja- ja neljä pudotuspeliottelua. Kaudeksi 2011–2012 Lampman siirtyi DEL-liigan Hannover Scorpionsiin.


title: Bryce Lampman

text: Lampman pelasi yhden kauden Scorpionsossa ja teki sen jälkeen sopimuksen ECHL-liigan Orlando Solar Bearsin kanssa.


title: Tiffany (laulaja)

text: Tiffany Renee Darwish (s. 2. lokakuuta 1971) on yhdysvaltalainen poplaulaja, jonka suosio oli suurimmallaan 1980-luvun loppupuolella.


title: Tiffany (laulaja)

text: Tiffanyn parhaiten menestyneitä hittejä ovat olleet Yhdysvaltain singlelistan ykkösiksi nousseet vuonna 1987 ilmestyneet "I Think We're Alone Now" ja "Could've Been". Saman vuoden debyyttialbumi "Tiffany" oli myös listaykkönen Yhdysvalloissa ja kakkonen Britanniassa. Laulajan ura levytysura jatkuu edelleen, viimeisin albumi on vuonna 2007 julkaistu Tiffanyn seitsemäs studioalbumi "Just Me".


title: Tiffany (laulaja)

text: Tiffany avioitui vuonna 1992 maskeeraaja Bulmaro Garcian kanssa ja heille syntyi poika 17. syyskuuta 1992.


title: Robert Mulliken

text: Robert Sanderson Mulliken (7. kesäkuuta 1896 – 31. lokakuuta 1986) oli yhdysvaltalainen fyysikko ja kemisti. Hän sai vuonna 1966 Nobelin kemianpalkinnon perusteellisesta työstä sidosten ja molekyylien elektronirakenteen parissa.


title: Robert Mulliken

text: Mulliken syntyi Newburyportissa Massachusettsissa. Hänen isänsä, Samuel Parsons Mulliken, oli orgaanisen kemian professori MIT:ssä. Lapsena Mulliken oli erityisen kiinnostunut puista ja kasveista ja oppi nopeasti niiden nimet ja niiden luokituksen.


title: Robert Mulliken

text: Mulliken valmistui Newburyportin high schoolista vuonna 1913 ja pääsi jatkamaan opiskelua MIT:iin. Isänsä tavoin hän valitsi pääaineekseen kemian. Yliopisto-opiskelijana hän teki ensimmäisen tieteellisen tutkielmansa:" Orgaanisten kloridien synteesistä". Mulliken ei ollut täysin varma tulevaisuudestaan, joten hän päätti sisällyttää opiskeluihinsa myös kemiantekniikan kursseja. Mullikenista tuli kandidaatti vuonna 1917, ja hän väitteli tohtoriksi vuonna 1921 Chicagon yliopistossa.


title: Robert Mulliken

text: Mulliken meni jouluaattona 1929 naimisiin Mary Helen von Noén kanssa, ja he saivat myöhemmin kaksi tytärtä.


title: Teresa De Rita-Cavlek

text: Teresa De Rita-Cavlek (s. 12. heinäkuuta 1971 Espoo) on suomalainen fysioterapeutti, kuntosaliohjaaja ja televisiojuontaja, joka tunnetaan parhaiten "Yllytyshullut" ja "Me Kastelijat" -ohjelmista. Hän on myös kilpaillut menestyksekkäästi Fitness-kisoissa Suomessa ja ulkomailla sekä näytellyt muutamien elokuvien sivurooleissa. De Rita-Cavlek johtaa Kauniaisissa yksityistä Move!-kuntokeskusta.


title: Liberator

text: Liberator on ruotsalainen ska-yhtye, joka aloitti vuonna 1994 soittamalla covereita Madnessin ja The Beatin kappaleista. Pian yhtye solmi levytyssopimuksen Burning Heart Recordsin kanssa ja siitä tuli yksi 1990-luvun tärkeimmistä eurooppalaisista ska-yhtyeistä. Yhtye julkaisi vuonna 1996 debyyttisinglensä ”Freedom Fighters” ja sitä ovat seuranneet muun muassa pitkäsoitot "This is..", "Worldwide delivery" ja "Too much of everything". Yhtye määritteli yhdessä sellaisten orkesterien kuin Chickenpox ja The Blaster Master kanssa koko skandinaavisen ska-musiikin tyylin. Yhtye on viettänyt viime vuosina hiljaiseloa, kuten muutkin edellä mainitut orkesterit.


title: Furunkuloosi

text: Furunkuloosi eli tassutulehdus on etenkin lyhytkarvaisilla koiraroduilla esiintyvä talirauhasten ja karvan juurituppien märkivä tulehdus. Sitä esiintyy etenkin koirien tassuissa varpaiden välissä. Furunkuloosi ei tartu koirasta toiseen, ja se uusiutuu herkästi.


title: FC Hilversum

text: FC Hilversum on vuonna 1906 perustettu alankomaalainen amatöörijalkapalloseura Hilversumin kaupungista. Joukkue pelaa Hoofdklasse A Zondag -amatöörisarjassa, joka on Hollannin kolmanneksi korkein sarjataso. Joukkueen valmentajana toimii Karel Bonsink. FC Hilversum pelaa pääsääntöisesti valkovihreissä paidoissa, valkoisissa housuissa ja valkoisissa sukissa.


FC Hilversum


title: K’naan

text: K’naan (lausutaan: "Keinaan", oik. Keinan Abdi Warsame, somaliksi Keynaan Cabdi Warsame, arabiaksi كنعان وارسام, s. 1. helmikuuta 1978 Mogadishu, Somalia) on somalialainen, nykyään Kanadassa asuva maailmanmusiikin ja hip hopin esittäjä.


title: K’naan

text: K’naan tutustui hip hop -musiikkiin jo lapsuudessaan Somaliassa. Hänen isänsä oli muuttanut taksikuskiksi New Yorkiin ja lähetti pojalleen muun muassa Nasin ja Rakimin julkaisuja. 13-vuotiaana K’naan lähti äitinsä ja kahden sisaruksensa kanssa Mogadishusta suvun seuraksi Harlemiin, mutta jo pian hän muutti Ontarion Rexdaleen, jossa oli huomattava somaliyhteisö.


title: K’naan

text: K’naan aloitti räppäämisen opittuaan englannin kielen sujuvammin. Hänet nosti kansainväliseen maineeseen kesäkuussa 2005 BMG Musicin kautta julkaistu albumi "The Dusty Foot Philosopher".


title: Fish

text: Derek William Dick eli Fish (s. 25. huhtikuuta 1958, Dalkeith, Midlothian) on skotlantilainen progressiivisen rockin laulaja-lauluntekijä. Hän toimi vuosina 1981–1988 yhtyeessä Marillion.


title: Fish

text:
Fish on Marillionista lähtönsä jälkeen julkaissut lukuisia sooloalbumeita.
Osa livetaltioinneista on julkaisuja jotka ovat olleet rajoitetusti saatavilla kiertueiden aikaan tai tilattavissa artistilta. Näistä on osa sittemmin julkaistu virallisesti.


title: Hakamato

text: Hakamato on koirilla, kissoilla, susilla ja ketuilla sisäloisena esiintyvä sukkulamato. Yleisimmät hakamadot ovat koiran hakamato ("Ancylostoma caninum") ja koiran ja kissan hakamato ("Uncinaria stenocephala"). Eläimeen hakamato pääsee joko ihon tai suun kautta, josta se kulkeutuu suolen limakalvolle imemään verta. Pennut voivat saada hakamatotartunnan emoltaan ennen syntymää. Hakamato voi aiheuttaa anemiaa tai suolistotulehduksen.


title: Hakamato

text: Hakamato on myös yleinen loinen ihmisillä kehitysmaissa. Länsimaista se on lähes kadonnut lähinnä wc:n yleistymisen myötä.


title: Hakamato

text: Hakamatojen ja muiden sisäloisten torjuntaan käytetään lääkkeitä, joissa vaikuttavana aineena on flubendatsoli (CHFNO, CAS-numero 31430-15-6).


title: Hakamato

text: Hakamatoja on käytetty menestyksellisesti Colitis ulcerosan eli haavaisen paksusuolen tulehduksen hoidossa.


title: Steve Hogarth

text: Steve Hogarth (s. 14. toukokuuta 1959 Kendal, Englanti) on Marillion-yhtyeen nykyinen laulaja. Hän liittyi yhtyeeseen Fishin lähdettyä siitä 1980-luvun viimeisinä vuosina. Hän oli aiemmin toiminut yhtyeissä The Europeans ja How We Live. Hänellä on ollut sivuprojekteja myös Marillionin aikana.


title: Gaston Bachelard

text: Gaston Bachelard (27. kesäkuuta 1884 – 16. lokakuuta 1962) oli ranskalainen filosofi, joka nousi arvostettuun asemaan Ranskan akatemiassa. Hänen merkittävimmät työnsä ovat tieteenfilosofian ja poetiikan alalla, lisäksi hän oli kiinnostunut muun muassa kuvittelukyvystä ja psykoanalyysista. Bachelard esitteli käsitteet ”epistemologinen este” ("obstacle épistémologique") ja ”epistemologinen halkeama” ("rupture épistémologique") tieteenfilosofiaan. Hän on vaikuttanut moniin ranskalaisiin filosofeihin 1900-luvun jälkimmäisellä puoliskolla, mukaan lukien Michel Foucault ja Louis Althusser.


title: Ognjen Koroman

text: Ognjen Koroman (serb. "Огњен Короман", s. 19. syyskuuta 1978, Pale, Jugoslavia) on serbialainen jalkapalloilija, joka edusti venäläistä Krylja Sovetovia kaudella 2011–2012. Koromann on keskikenttäpelaaja.


title: Ognjen Koroman

text: Krylja Sovetovia ennen Koroman edusti Belgradin Punaista Tähteä, jossa hän pelasi lainalla venäläisestä FC Terek Groznysta. Koroman on edustanut uransa aikana myös serbialaisia Radnički Kragujevacia, Spartak Suboticaa ja OFK Beogradia, venäläistä Dynamo Moskovaa sekä lainasopimuksella englantilaista Portsmouthia, jossa hän pelasi vuosina 2006–2007 neljä valioliigaottelua.


title: Ognjen Koroman

text: Maajoukkuetasolla Koroman edustaa Serbiaa. Hän on pelannut 33 A-maaottelua ja tehnyt niissä yhden maalin. Hän oli mukana myös 2006 MM-kisoissa Serbia ja Montenegron joukkueessa.


title: Suomen Geologinen Seura

text: Suomen Geologinen Seura (SGS, oik. "Suomen Geologinen Seura - Geologiska Sällskapet i Finland ry") on suurin geologian alan yhdistys Suomessa. Se perustettiin vuonna 1886 ja jäseniä siinä on noin 800.


title: Suomen Geologinen Seura

text: SGS:n puheenjohtaja vuonna 2016 on Jussi Leveinen ja varapuheenjohtaja Mia Kotilainen. Sihteerinä toimii Riina Puttonen ja taloudenhoitajana Jussi Pokki.


title: Suomen Geologinen Seura

text: Kotimaiseksi jäseneksi seura voi valita kahden jäsenen ehdotuksesta Suomen kansalaisen, jonka tiedoillaan ja toiminnallaan katsotaan voivan edistää seuran tarkoitusperiä.


title: Suomen Geologinen Seura

text: Kunniajäseneksi voidaan kutsua kotimainen tai ulkomainen henkilö, jolla on harvinaisen suuret seuran toiminta-alaan kuuluvat tieteelliset ansiot tai joka on muulla toiminnallaan edistänyt erikoisen tehokkaasti seuran pyrkimyksiä. Nykyisiä kunniajäseniä ovat Joakim Donner, Martti Lehtinen ja Atso Vorma.


title: Suomen Geologinen Seura

text: Seuran jäsenlehti "Geologi" perustettiin 1949. Se julkaisee alan uutisia, katsauksia ja artikkeleita. Lehti leviää SGS:n jäsenten keskuuteen ja myös kirjastoihin ja harrastelijoille. Lehden päätoimittaja on Maija Heikkilä.


title: Suomen Geologinen Seura

text: Seura julkaisee myös vertaisarvioitua, tieteellisistä artikkeleista koostuvaa "Bulletin of the Geological Society of Finland" -julkaisua, joka ilmestyy kahdesti vuodessa. Julkaisun päätoimittaja on Jussi Heinonen.


title: Suomen Geologinen Seura

text: SGS jakaa Eskola-mitalia, joka on nimetty Pentti Eskolan mukaan. Eskola oli myös mitalin ensimmäinen vastaanottaja. Mitalin vastaanottajat ovat seuraavassa listassa (myöntövuosi suluissa):


title: Michael Polanyi

text: Michael Polanyi (syntyjään Mihály Polányi; 11. maaliskuuta 1891 Budapest, Itävalta-Unkari – 22. helmikuuta 1976 Northampton, Yhdistynyt kuningaskunta) oli unkarilais-brittiläinen tutkija, joka toimi kemian, taloustieteen ja filosofian aloilla.


title: Michael Polanyi

text: Kemiassa Polanyi tutki kemiallista kinetiikkaa, röntgensäteiden taipumista ja kaasujen absorboitumista kiinteillä pinnoilla. Filosofiassa hän vaikutti erityisesti tieteenfilosofiassa, jossa hän alkoi vastustaa vallitsevaa positivismia. Polanyin mukaan se epäonnistui hiljaisen tiedon ja mielikuvituksen luovan roolin tunnistamisessa. Hän sovelsi tieteenfilosofiaansa myös taloustieteeseen vertaamalla tiedeyhteisön toimintaa vapaisiin markkinoihin.


title: Michael Polanyi

text: Michael Polanyista tuli katolisen kirkon jäsen 28-vuotiaana. Uskonnolliset kirjoittajat ovat lainanneet Polanyita runsaasti, ja voidaan sanoa että hänen ajatuksillaan on ollut paljon suurempi vaikutus uskonnollisiin kirjoittajiin kuin tutkijatovereihinsa.


title: Hanna Hauru

text: Hanna Hauru (s. 1978 Oulu) on suomalainen kirjailija. Häneltä on julkaistu neljä novellikokoelmaa ja neljä pienoisromaania. Hauru on opettanut kirjoittamista Tampereen Viita-akatemiassa ja oululaisen Huutomerkki ry:n kurssilla sekä Limingan Taidekoulun sanataiteen opettajana.


title: Hanna Hauru

text: Haurun runollista kieltä ja pohjoiseen sijoittuvia tarinoita on verrattu Timo K. Mukan ja Rosa Liksomin tuotantoon. Liksomin tavoin Hauru kuvaa maaseutuelämän ja kaupungin vastakkainasetelmaa, jossa kaupunki edustaa vapautta ja uudistumista. Maaseudun valttina taas on voimaannuttava luonto. Haurun teosten maailma on kuitenkin useimmiten karu ja rikkirevitty, julmuudessaan ja terävyydessään inhorealistinen. Myös myyteillä ja symboleilla on vahva osa kerronnassa.


title: Hanna Hauru

text: Novellikokoelmassaan "Muuttoliike" Hauru on uudistanut kerrontaansa tuomalla aiempaa suoremmin mukaan huumorin eri ulottuvuuksia. Tässä Haurun neljännessä teoksessa henkilöhahmot syvenevät ja pehmenevät, ja soljuva kieli jättää aiempaa enemmän tilaa vivahteille.


title: Hanna Hauru

text: Haurun tekstejä on julkaistu myös lehdissä "Kaltio", "Voima" ja "Rihmasto"-verkkolehti sekä harrastajakirjoittaja-antologiassa "Esille jotta muistaisit" (Oulu-opisto 2000).


title: Santiago Solari

text: Santiago Hernán Solari (s. 7. lokakuuta 1976 Rosario, Argentiina) on argentiinalainen entinen jalkapalloilija ja nykyinen valmentaja. Tällä hetkellä Solari toimii Real Madridin päävalmentajana. Pelaajaurallaan 185 senttimetriä pitkän Solarin pelipaikka oli keskikentän vasemmalla laidalla. Solarilla on myös Espanjan kansalaisuus.


title: Santiago Solari

text: Solari aloitti ammattilaisuransa Newell's Old Boysissa. Hän ehti edustaa kotimaassaan myös Renato Cesarinia ja River Platea, kunnes siirtyi Espanjaan, Atlético Madridiin. Vuonna 2000 Atléticon pudottua pääsarjatasolta Solari vaihtoi punavalkoisen paidan paikalliskilpailija Real Madridin valkoisiin väreihin. Alkuvaikeuksien jälkeen Solari nousi Realissa tärkeään rooliin ja teki kansainvälisen läpimurtonsa hyvien Mestarien liiga -otteluiden jälkeen. Peliaika kuitenkin väheni, ja kauden 2004–2005 jälkeen hän siirtyi italialaiseen Interiin kolmen vuoden sopimuksella. Realissa Solari ehti voittaa Espanjan-mestaruuden kahdesti ja lisäksi kertaalleen Mestarien liigan, Intercontinental Cupin ja UEFA Super Cupin. Interissä hänen meriittilistalleen on lisätty kolme Italian-mestaruutta ja Coppa Italian voitto.


title: Santiago Solari

text: Solarin suvusta löytyy muitakin tunnettuja jalkapalloilijoita. Hänen pikkuveljensä Esteban edustaa kyproslaista Apoelia, setä Jorge edusti Argentiinaa 1966 MM-kilpailuissa ja serkku Fernando Redondo pelasi urallaan muun muassa Real Madridissa ja Milanissa.


title: Santiago Solari

text: Solari pelasi Argentiinan maajoukkueessa 11 ottelua. Debyyttinsä hän teki Espanjaa vastaan marraskuussa 1999.


title: Niina Hakalahti

text: Niina Hakalahti (s. 19. elokuuta 1966 Oulu) on suomalainen kirjailija, toimittaja ja kirjoittajakouluttaja.


title: Niina Hakalahti

text: Hakalahti valmistui ylioppilaaksi Merikosken lukiosta vuonna 1985 ja filosofian maisteriksi Oulun yliopistosta vuonna 1993. Hän opiskeli pääaineenaan kirjallisuutta ja sivuaineina Rooman kirjallisuutta sekä aate- ja oppihistoriaa. Hän on opiskellut myös aikuiskasvatusta ja kirjallisuuden teoriaa.


title: Niina Hakalahti

text: Hakalahti on työskennellyt muun muassa Räisälän kansanopiston kirjallisuuden ja luovan kirjoittamisen opettajana (1993–1994), Hämeen läänin kirjallisuuden ohjaavana läänintaiteilijana (1994–1997) sekä Pirkanmaan kirjallisuuden läänintaiteilijana (1998–2002). Hän on toiminut Tampereella sijaitsevan Viita-akatemian vastaavana opettajana vuodesta 2006.


title: Niina Hakalahti

text: Hakalahden kaunokirjallinen tuotanto sisältää runokokoelmia, romaaneja ja "Tuukka Omar" -lastenkirjoja. Runoissaan hän käsittelee erotiikkaa ja rakkautta sekä arjen kauneutta ja vaikeutta nuoren naisen näkökulmasta. Runokokoelmat "Ole sinä voinvärinen" (1993) ja "Jotkut ja toiset" (1997) saivat Tampereen kirjallisuuspalkinnon. Romaani "Hengenahdistusta" (2004) sijoittuu 2000-luvun alun Ouluun. Se on kolmekymppisen Sannan kehityskertomus ajalta, jolloin nuoruus vaihtuu aikuisuuteen. Romaanissa "Uimataito" Hakalahti käsittelee uussuomalaisten arkea. Vuonna 2014 Hakalahden lastenkirja "Tuukka-Omar ja minilapset" sai LukuVarkaus-palkinnon.


title: Niina Hakalahti

text: Hakalahti asuu Tampereella. Hän asui Oulussa vuosina 1966–1991. Taidemaalari Juhani Hakalahti oli Niina Hakalahden isä.


title: Guillermo Barros Schelotto

text: Guillermo Barros Schelotto (s. 4. toukokuuta 1973, La Plata, Argentiina) on argentiinalainen entinen jalkapalloilija ja nykyisin jalkapallovalmentaja, joka valmentaa argentiinalaista Boca Juniorsin joukkuetta.


title: Guillermo Barros Schelotto

text: Barros Schelotto on edustanut uransa aikana myös Gimnasia y Esgrima La Plata ja Boca Juniorsia. Yhteensä hän pelasi noissa seuroissa lähes 400 ottelua Argentiinan liigaa ja teki otteluissa yli sata maalia.


title: Guillermo Barros Schelotto

text: Argentiinan maajoukkueessa Barros Schelotto debytoi vuonna 1998. Hän on pelannut kymmenen A-maaottelua mutta ei ole tehnyt yhtään maalia.


title: Modjo

text: Modjo on ranskalainen house- ja popmusiikin duo, jonka jäsenet ovat tuottaja Romain Tranchart ja laulaja Yann Destagnol.


title: Modjo

text: Tranchartin ja Destagnolin musiikillinen yhteistyö alkoi vuonna 1998. Kokoonpano nousi listojen kärkeen eri puolilla maailmaa hittisinglellään "Lady (Hear Me Tonight)" vuonna 2000.


title: Modjo

text: Modjon tähän mennessä ainoa studioalbumi "Modjo" julkaistiin vuonna 2001. "Lady (Hear Me Tonightin)" lisäksi yhtye sai mainetta mm. singlellään "Chillin'" samana vuonna.


title: Modjo

text: Modjo leimataan "Lady (Hear Me Tonightin)" kansainvälisen menestyksen johdosta monesti yhden hitin ihmeeksi. Kyseinen kappale ilmestyi myös NRJ-kokoelmalevyllä "One Hit Wonders II". Modjo sai vuonna 2000 parhaan ranskalaisen esiintyjän MTV Europe Music Awardin.


title: David Millar

text: David Millar (s. 4. tammikuuta 1977 Malta) on skotlantilainen maantiepyöräilijä, joka kilpaili ammattilaisena 1997–2014. Hän voitti kolme etappia Ranskan ja Espanjan ympäriajossa. Ennen vuoden 2004 Ranskan ympäriajon alkua Millar todettiin syylliseksi dopingrikkomukseen ja sai kahden vuoden kilpailukiellon.


title: David Millar

text: Millarin läpimurto tapahtui ranskalaisessa Cofidis-tallissa vuonna 2000, jolloin hän voitti Ranskan ympäriajon prologin ja piti muutaman päivän ajan yllään johtajan keltaista paitaa. Seuraavana vuonna hän kaatui ja vuonna 2002 hän sijoittui prologissa viidenneksi. Vuonna 2003 hän yritti jälleen voittaa prologin, mutta vain vähän ennen maalia pyörän ketju putosi pois paikoiltaan. Millarilla ei tallin urheilupäällikön Alain Bonduen suosituksesta ollut etuvaihtajaa, mikä oli syynä ketjun putoamiseen. Millar syytti tapauksesta Bondueta, joka kuitenkin vastasi Millarin itse tehneen päätöksen käyttämistään välineistä.


title: David Millar

text: Millar voitti etapin vuoden 2001 Espanjan ympäriajossa, mikä lisäsi toiveita siitä, että hän voisi jonain päivänä voittaa Ranskan ympäriajon. Millar tunnetaan suorasukaisista kommenteistaan ja hän keskeytti vuoden 2002 Espanjan ympäriajon protestina reitin vaarallisuudesta. Etapin aikana hän oli kaatunut useasti ja muutamaa metriä ennen maalia hän repi kilpailunumeronsa ja keskeytti.


title: David Millar

text: Millar erikoistui henkilökohtaiseen aika-ajoon ja valmistautui kilpailemaan ratapyöräilyssä vuoden 2004 kesäolympialaisissa Ateenassa. Poliisi teki kotietsinnän hänen asuntoonsa heinäkuussa 2004 ja löysi käytettyjä ruiskuja, jotka olivat sisältäneet erytropoietiinia. Millar myönsi käyttäneensä EPOa vuosina 2001 ja 2003. Hän kertoi käyttäneensä EPOa, koska kärsi stressistä hävittyään vuoden 2003 Ranskan ympäriajon prologin ja hävittyään vuoden 2001 maailmanmestaruuskilpailujen aika-ajon Jan Ullrichille.


title: David Millar

text: Elokuussa 2004 Britannian Pyöräilyliitto langetti Millarille kahden vuoden kilpailukiellon. Millar joutui myös palauttamaan vuoden 2003 aika-ajon maailmanmestarin sateenkaaripaidan ja sai 2000 Sveitsin frangin sakon. Lisäksi hänen suorituksensa vuoden 2003 Dauphiné Libéré -kilpailussa ja vuoden 2001 Espanjan ympäriajossa mitätöitiin ja hänet erotettiin Cofidis-tallista. Talli myös asetti itselleen kilpailukiellon löytääkseen muut tapaukseen sekaantuneet. Lopulta kävi ilmi, että useita ajajia ja muuta tallin henkilökuntaa oli sekaantunut asiaan. Muun muassa ranskalainen Cédric Vasseur liitettiin aluksi tapaukseen, eikä hänen sallittu osallistua vuoden 2004 Ranskan ympäriajoon. Myöhemmin hänet kuitenkin vapautettiin epäilyistä.


title: David Millar

text: Millarin kaksivuotinen kilpailukielto päättyi viikkoa ennen vuoden 2006 Ranskan ympäriajon alkua ja hän osallistui kilpailuun Saunier Duval -tallin ajajana. Millar sijoittui prologissa 17:nneksi ja kilpailun henkilökohtaisella aika-ajoetapilla hän sijoittui 11:nneksi. Kokonaiskilpailussa hän oli sijalla 59.


title: David Millar

text: Vuoden 2006 Espanjan ympäriajossa Millar teki lopullisen paluun pyöräilyn huipulle voittamalla 14. etapin aika-ajon.


title: David Millar

text: 3. lokakuuta Millar voitti 4000 metrin henkilökohtaisen takaa-ajon Britannian mestaruuskilpailuissa.


title: David Millar

text: Millar joutui vuonna 2006 ranskalaiseen tuomioistuimeen epäiltynä Ranskan huumelainsäädännön rikkomisesta. Syytettynä oli 9 muuta henkilöä, lähinnä Cofidis-tallista. Oikeus kuitenkin katsoi, ettei ollut selvää, että Millar oli käyttänyt dopingaineita Ranskan maaperällä, eikä syytettä nostettu.


title: David Millar

text: Millar voitti vuoden 2007 Pariisi–Nizza-kilpailun prologin. Kaudesta 2008 hän on edustanut yhdysvaltalaistallia, nykyiseltä nimeltään Garmin-Sharp. Hän voitti aika-ajoetapin Espanjan ympäriajossa 2009. Melbournen MM-kilpailuissa 2010 hän sai aika-ajossa hopeaa. Saman vuoden Kansainyhteisön kisoissa hän sai kultaa aika-ajossa ja pronssia maantieajossa. Italian ympäriajossa 2011 hän voitti viimeisenä etappina ajetun aika-ajon. Ranskan ympäriajossa 2012 hän voitti 12. etapin.


title: Ässärykmentti

text: Ässärykmentti eli Sörkan rykmentti oli helsinkiläisistä Sörnäisten ja Kallion kaupunginosien asevelvollisista koottu joukko-osasto:


title: Kristian Alfonso

text: Kristian-Joy Alfonso (s. 5. syyskuuta 1963 Brockton, Massachusetts) on yhdysvaltalainen televisionäyttelijä ja entinen malli. Hänen tunnetuin roolinsa on Hope Williams Brady amerikkalaisessa saippuasarjassa "Päivien viemää".


title: Kristian Alfonso

text: Hän aloitti uransa taitoluistelijana jo nuorena ja voitti kultamitalin junioriolympialaisissa. 13-vuotiaana Alfonso joutui vakavaan kelkkailuonnettomuuteen, joka lopetti hänen luistelu-uransa, ja aloitti sen jälkeen mallintyöt. 15. ikävuoteen mennessä hän oli ollut 30 lehden kannessa, mukaan lukien "Vogue" ja "Harper's Bazaar". Alfonso sai vuonna 1981 roolin televisioelokuvasta "The Starmaker". Vuonna 1983 hän aloitti Hope Williamsin roolissa saippuaoopperassa "Päivien Viemää" ("Days of our Lives"). Silloin hänen hahmonsa oli rakastunut komeaan Bo Bradyyn (Peter Reckell).


title: Kristian Alfonso

text: Alfonso lähti "Päivien viemää" -sarjasta maaliskuussa 1987, saatuaan kahden vuoden sopimuksen saippuaooppera "Falcon Crestistä" Pilar Ortegan roolissa. Hän teki "Päivien viemiin" nopean näyttäytymisen Hopen roolissa vuonna 1990; tällöin sarjan juonessa Hope-hahmoa pidettiin kuolleena.


title: Kristian Alfonso

text: Alfonso palasi takaisin sarjaan toukokuussa 1994 "Ginana", muistinsa menettäneenä Hopena. Juonen edetessä paljastui, että paha Stefano DiMera (Joseph Mascolo) oli aivopessyt Hopen luulemaan itseään prinsessa Gina Von Amburgiksi. Siitä lähtien Alfonso on jatkanut rooliaan sarjassa aina 2000-luvulle saakka.


title: Kristian Alfonso

text: "Päivien viemää" -sarjan ohella Alfonso on tehnyt lukuisia vierailevia rooleja 1990-luvun sarjoissa, kuten "Ihmemies MacGyver", "Full House", "Murhasta tuli totta", "Melrose Place" ja "Baywatch". Hän myös näytteli vuonna 1993 elokuvassa "Villi pako", jonka pääosassa oli Dolph Lundgren.


title: Kristian Alfonso

text: Alfonso on ollut naimisissa kaksi kertaa ja hänellä on kaksi poikaa, Gino William (s. 1990) ja Jack (s. 2002). Hänellä on myös Spartan-niminen poikapuoli.


title: Villers-la-Ville

text: Villers-la-Ville () on kunta Belgiassa, ranskankielisessä Vallonian Brabantin provinssissa. 1. tammikuuta 2007 kunnassa oli 9 704 asukasta ja asukastiheys 205 as./km². Asukkaista naisia oli 4 097 ja miehiä 4 797. Pinta-alaa Villers-la-Villellä on 47,45 neliökilometriä. Kunnan pormestarina toimii Emmanuel Burton.


title: Villers-la-Ville

text: Kunnassa sijaitsevat Villersin luostarin rauniot. Luostari oli yksi Euroopan tärkeimmistä sisterssiläisluostareista.


title: Villers-la-Ville

text: Kuntaan kuuluvat seuraavat kylät: Marbais, Mellery, Sart-Dames-Avelines, Tilly ja Villers-la-Ville.


title: Villers-la-Ville

text: Johann Tilly, joka kuului katolilaisten tärkeimpiin komentajiin kolmikymmenvuotisessa sodassa, syntyi Villers-la-Villessä vuonna 1559.


title: Yhdystie 1633

text: Yhdystie 1633 on Mäntsälän Lukon kylän ja Pukkilan Savijoen välinen yhdystie. Tie 1633 haarautuu Savijoentien risteyksessä kahteen eri suuntaan: Orimattilaan ja Pukkilaan.


title: C. L. R. James

text:
Cyril Lionel Robert James (4. tammikuuta 1901–19. toukokuuta 1989) oli marxilainen yhteiskuntateoreetikko, toimittaja ja kirjailija. James syntyi Trinidad ja Tobagossa. Hän muutti Lontooseen vuonna 1933 ja osallistui aktiivisesti trotskilaiseen maailmanliikkeeseen.
Teoksia:


title: Alkusammutin

text: Alkusammutusvälineillä tarkoitetaan yhden henkilön käyttöön soveltuvia itse kohteessa tai sen välittömässä läheisyydessä olevia helposti käsille saatavia sammutusvälineitä, jotka sopivat erityisesti palonalkujen ja pienehköjen palojen sammuttamiseen.


title: Alkusammutin

text: Alkusammutuskalustoa ovat käsisammuttimet, pikapalopostit ja sammutuspeitteet. Alkusammuttimet on sijoitettava näkyvään paikkaan. Niiden eteen ei saa edes tilapäisesti sijoittaa mitään, mikä estää niiden näkymisen ja nopean käyttöönoton. Sammuttimen noutomatka ei saisi olla 20 metriä pidempi ja tilan jokaisesta pisteestä tulisi nähdä ainakin kahden sammuttimen sijoitus.


title: Pure Holocaust

text:
Pure Holocaust on norjalaisen black metal -yhtye Immortalin toinen studioalbumi, joka on julkaistu vuonna 1993.
Levyn kansitekstin mukaan rummut soitti Erik, mutta hän oli rumpalina vain kahdella keikalla ja pääsi levyn kanteen. Levyllä rummut soittaa Abbath.


title: Villersin luostari

text: Villersin luostari on muinainen sisterssiläisluostari, joka sijaitsee Belgiassa Brabant Wallonin maakunnassa lähellä Villers-la-Villeä. Luostarin perustivat vuonna 1146 Clairvaux'n luostarista saapuneet 12 sisterssiläismunkkia ja kolme maallikkoveljeä Gauthier de Marbaisilta saadun lahjoituksen varassa. Luostari hylättiin vuonna 1796.


title: Banachin–Tarskin paradoksi

text: Banachin–Tarskin paradoksin muodostivat matemaatikot Stefan Banach ja Alfred Tarski vuonna 1924. He todistivat, että jos valinta-aksiooma pätee, voidaan pallo hajottaa ja järjestää siten, että syntyy kaksi palloa, joista molemmat ovat yhtä suuria kuin alkuperäinen pallo, mikä tarkoittaa sitä, että kohteesta voitaisiin tehdä kaksi identtistä kopiota ilman, että sitä venytetään tai siihen liitetään materiaalia. Banach ja Tarski tekivät todistuksensa, jotta voisivat todistaa valinta-aksiooman vääräksi, mutta useat matemaatikot katsoivat sen vain merkitsevän sitä, että se tuottaa intuitionvastaisia tuloksia. Voidaan osoittaa, että pallon hajottava kuvaus ei voi olla mitallinen.


title: Mauno Jussila

text: Mauno Nikolai Jussila (15. elokuuta 1908 Vahto – 3. marraskuuta 1988 Turku) oli varsinaissuomalainen agrologi ja maanviljelijä sekä Maalaisliiton–Keskustapuolueen kansanedustaja ja ministeri.


title: Mauno Jussila

text: Jussilan vanhemmat olivat maanviljelijä "Albert Nikolai Jussila" ja "Lovisa Aleksandra Koivisto". Hän kävi kansakoulun ja suoritti maamieskoulun 1930 ja pienviljelysneuvojaopiston 1933. Jussila oli Liedon maamiesseuran maatalousneuvojana 1934–1935, Pienviljelijäin keskusliiton pienviljelysneuvojana ja piirikonsulenttina Turun piirissä 1935–1950 sekä Oy Turunmaan toimitusjohtajana 1950–1951. Hän toimi maanviljelijänä Maariassa vuodesta 1940 lähtien.


title: Mauno Jussila

text: Jussila oli maalaisliiton kansanedustajana 1951–1965 ja keskustapuolueen kansanedustajana 1965–1970 edustaen Turun läänin eteläistä vaalipiiriä. Jussila toimi II valtiovarainministerinä Fagerholmin II hallituksessa 1956–1957 ja Fagerholmin III hallituksessa 1958–1959. Miettusen I hallituksessa 1961–1962 hän oli II sosiaaliministerinä ja Karjalaisen I hallituksessa 1963 Jussila oli ensin II valtiovarainministerinä ja joulukuussa 1963 kuuden päivän ajan valtiovarainministerinä. Viimeksi Jussila oli maatalousministerinä Virolaisen hallituksessa 1964–1966.


title: Mauno Jussila

text: Jussila toimi presidentin valitsijamiehenä vuosien 1950, 1956, 1962 ja 1968 presidentinvaaleissa. Kunnallispolitiikassa hän oli mukana Maarian kunnanvaltuuston ja Turun kaupunginvaltuuston jäsenenä. Jussila oli myös Maalaisliiton puoluevaltuuskunnan ja keskushallituksen jäsen ja jäsenenä muun muassa Saaristoasiain neuvottelukunnassa ja MTK:n valtuuskunnassa.


title: Mauno Jussila

text: Jussila sai kunnallisneuvoksen arvonimen 1971.


title: Doutzen Kroes

text: Doutzen Kroes (s. 23. tammikuuta 1985) on alankomaalainen huippumalli.


title: Doutzen Kroes

text: Kroes syntyi Oostermeerin kylässä, Alankomaihin kuuluvassa Friisinmaan provinssissa. Hän on solminut useita sopimuksia suurten mallitoimistojen, kuten Women Milan ja Viva Paris, kanssa. Kroes on luonut kansainvälistä ja menestyksekästä uraa. Hän on esiintynyt "Voguen", "Timen", "Harper's Bazaarin" ja "Numeron" kannessa. Hän myös esiintyy säännöllisesti Victoria's Secretin katalogissa, ja on esiintynyt heidän muotinäytöksessään vuosina 2005 ja 2006 ja 2008. Kroes on ollut mukana myös Guccin, Calvin Kleinin, Tommy Hilfigerin, Dolce & Gabbanan, Versacen, Escadan, Valentinon sekä Neiman Marcusin kampanjoissa.


title: Doutzen Kroes

text: Vuonna 2005 Vogue.comin käyttäjät valitsivat Kroesin vuoden malliksi. Saman vuoden elokuussa Kroes valittiin myös Calvin Kleinin "Eternity"-hajuveden keulakuvaksi ja huhtikuussa 2006 hän solmi kolmivuotisen sopimuksen L'Oréal Parisin kanssa.


title: Doutzen Kroes

text: Toukokuussa 2007 Kroes esiintyi American Voguen kannessa yhdessä Hilary Rhodan, Caroline Trentinin, Raquel Zimmermannin, Sasha Pivovarovan, Agyness Deynin, Coco Rochan, Jessica Stamin, Chanel Imanin, ja Lily Donaldsonin kanssa. Lehden numerossa heidät kaikki määriteltiin tuleviksi uuden sukupolven supermalleiksi, tämän hetken 'it-girleiksi'. Kroes oli maailman viidenneksi parhaiten palkattu malli vuonna 2009: hän ansaitsi 6 miljoonaa Yhdysvaltain dollaria.


title: Juho Tenhiälä

text: Juho Jalmar (Juho Jalmari) Tenhiälä (sukunimi vuoteen 1949 Saari) (21. heinäkuuta 1912 Hämeenkoski – 24. marraskuuta 1999 Hämeenlinna) oli pastori, osastopäällikkö ja sosiaalineuvos. Hän oli kansanpuolueen ja keskustapuolueen kansanedustajana ja ministerinä 1950- ja 1960-luvuilla.


title: Juho Tenhiälä

text: Tenhiälän vanhemmat olivat maanviljelijä "Juha Saari" ja emäntä "Iita Maria Savio". Hän pääsi ylioppilaaksi 1935 ja suoritti teologisen erotutkinnon ja vihittiin papiksi 1941. Pastoraalitutkinnon Tenhiälä suoritti 1944. Tenhiälä työskenteli aluksi maa-, metsä- ja sahatyössä sekä sepänsällinä ja myllärinä. Hän oli ylimääräisenä pappina Pieksämäellä 1941–1943 ja Viipurin läänin Uudellakirkolla 1943–1944, Lappeenrannan seurakunnan virallisena apulaisena 1945–1947 sekä Hangon varuskunnan pastorina 1947–1948.


title: Juho Tenhiälä

text: Tenhiälä toimi Hämeenlinnan papiston apulaisena 1948–1955, Kanta-Hämeen sotainvalidipiirin luottamuspappina 1949–1955, Töölön seurakunnan diakoniapappina 1956–1957, Hämeenlinnan tyttölyseon uskonnon ja sielutieteen vanhempana lehtorina 1957–1971 sekä Hämeen lääninhallituksen sosiaali- ja terveysosaston päällikkönä ja lääninsosiaalineuvoksena 1971–1977.


title: Juho Tenhiälä

text: Tenhiälä oli kansanpuolueen kansanedustajana 1951–1965 ja liberaalisen kansanpuolueen kansanedustajana 1965–1966. Tenhiälä siirtyi keskustapuolueeseen 1966 ja oli puolueen kansanedustajana 1966–1970. Hän edusti Hämeen läänin eteläistä vaalipiiriä. Tenhiälä oli eduskunnan puolustusvaliokunnan puheenjohtajana 1962–1964 ja 1966. Kansanpuolueeseen kuuluessaan Tenhiälä toimi sosiaaliministerinä Virolaisen hallituksessa (1964–1966).


title: Juho Tenhiälä

text: Tenhiälä oli presidentin valitsijamiehenä vuosien 1956, 1962 ja 1968 presidentinvaaleissa. Kunnallispolitiikassa hän oli mukana Hämeenlinnan kaupunginvaltuuston jäsenenä. Tenhiälä oli muun muassa Kirkolliskokouksen jäsen, Paasikivi-seurojen neuvottelukunnan puheenjohtaja ja "Mustalaislähetys ry":n hallituksen varapuheenjohtaja ja puheenjohtaja sekä yhdistyksen kunniapuheenjohtaja.


title: Juho Tenhiälä

text:
Tenhiälä oli naimisissa vuodesta 1938 "Alli Amanda Heikkilän" kanssa. Hänellä oli 5 lasta joista 1941 syntynyt Hannu Tenhiälä on toiminut keskustapuolueen kansanedustajana
ja Pohjois-Karjalan läänin maaherrana.


title: Juho Tenhiälä

text: Tenhiälä sai sosiaalineuvoksen arvonimen 1970.


title: Mortimer Adler

text: Mortimer Jerome Adler (28. joulukuuta 1902 – 28. kesäkuuta 2001) oli yhdysvaltalainen aristoteelinen filosofi ja kirjailija. Hän työskenteli filosofian popularisoimiseksi.


title: Mortimer Adler

text: Adler oli kotoisin New Yorkista. Hän opiskeli Columbian yliopistossa ja työskenteli Chicagon yliopistossa. Chicagossa hän perusti yhdessä Robert Hutchinsin kanssa Great Books of the Western World -ohjelman ja Great Books Foundationin, sekä Max Weismannin kanssa The Center for the Study of The Great Ideas -keskuksen. Adler perusti myös Institute for Philosophical Researchin vuonna 1952, toimi "Encyclopædia Britannican" toimittajana vuodesta 1949 sekä johti sen toimitustyötä vuodesta 1974.


title: Huuhilo

text: Huuhilo on Mäntyharjussa sijaitseva kylä. Se sijaitsee lähellä Mäntyharjun ja Savitaipaleen rajaa, Palojärven rannalla.


title: Eric Hoffer

text: Eric Hoffer (25. heinäkuuta 1902 – 21. toukokuuta 1983) oli yhdysvaltalainen filosofi ja yhteiskunnallinen kirjailija. Hän kirjoitti kymmenen teosta, ja ansaitsi maineensa erityisesti kiitetyllä teoksellaan "Tosiuskovainen" (1951). Hoffer sai vapauden mitalin helmikuussa 1983 presidentti Ronald Reaganilta.


title: Lokikirja

text: Lokikirja on laivoilla pidettävä päiväkirja. Lokikirjan alkuperäinen tarkoitus oli kirjata tasaisin aikavälein laivan nopeus, josta voitiin päätellä kuljettu matka. Tätä tietoa tarvitaan laivan sijainnin määrittämiseen navigoitaessa. Samoin lokikirjaan merkitään kaikki laivalla olijat.


title: Lokikirja

text: Nykyään lokikirja sisältää monentyypistä informaatiota laivan tai sukellusveneen kulusta, olosuhteista ja tapahtumista. Lokikirjaan tehdään merkinnät vähintään päivittäin.


title: Lokikirja

text: Kauppalaivoissa lokikirjan pitovastuu kuuluu kulloinkin vahtia ajavalle perämiehelle tai päällikölle. Merilaki määrittää, että lokikirjaan tulee merkitä aluksen sijainti tai muu merkittävä seikka satamassa vuorokausittain ja merellä vahtivuoroittain. Kauppa-aluksen päällikkö vahvistaa aina allekirjoituksellaan lokikirjan merkinnät oikeiksi. Sotalaivoissa tehtävästä huolehtii korkein siltamiehistön aliupseereista, tavallisimmin ruorimestari eli komentosillan miehistön päällikkö. Pienaluksissa ja veneissä lokikirjasta huolehtii päällikkö.


title: Lokikirja

text: Lokikirjaan kirjataan paitsi kulku-, tankkaus- ja proviantintäydennysmerkinnät myös septitankin tyhjennykset, joista voidaan kyllä pitää myös erillistä jätelokikirjaa. Myös matkalla tehdyt erityishavainnot, kuten havaitut öljyvahingot, haaksirikot, väylätukokset, loistojen toimintavirheet tai rikkoutuneet merimerkit tulee kirjata lokikirjaan.


title: Maailmanpyörä palaa

text: Maailmanpyörä palaa on Tuomari Nurmion ja Viidennen kolonnan albumi vuodelta 1980. Se on Tuomari Nurmion toinen albumi. Vuoden 2003 remasteroidun CD:n bonuksena olevista kappaleista "Ankara" ja "Paha tyttö" ovat singlellä julkaistuja versioita ja "Huda huda!" on eri otto kuin levyllä oleva.


title: Maailmanpyörä palaa

text: Kaikki kappaleet säveltänyt ja sanoittanut Tuomari Nurmio, ellei toisin mainittu, sekä kaikki sovitukset Tuomari Nurmio & Viides Kolonna, paitsi B3 säveltänyt Luumu Kaikkonen.


title: Maailmanpyörä palaa

text: A-puoli


title: Maailmanpyörä palaa

text: B-puoli


title: Maailmanpyörä palaa

text: Vuoden 2003 re-masteroidulla CD:llä


title: Jalkaväkirykmentti 26 (jatkosota)

text: Jalkaväkirykmentti 26 eli ns. Ässärykmentti oli 12. divisioonan yksikkö jatkosodassa.


title: Jalkaväkirykmentti 26 (jatkosota)

text: Jalkaväkirykmentti 26:n sotatie kulki Helsingistä Suokumaalta Säiniölle ja Petroskoin tieltä Karhumäkeen.


title: Jalkaväkirykmentti 26 (jatkosota)

text: Jalkaväkirykmentti 26:n upseerit kutsuttiin palvelukseen 16. ja 17. kesäkuuta sekä aliupseerit ja miehistö 18. kesäkuuta 1941 alkaen. Rykmentin joukkojen kokoontumispaikkoina olivat:


title: Jalkaväkirykmentti 26 (jatkosota)

text: Perustamisen yhteydessä oli ongelmia joukkojen saapumisen kanssa, koska kesäloma-ajan vuoksi kutsukortit eivät tavoittaneet kaikkia. Kaluston määrä ja laatu oli riittävä.


title: Jalkaväkirykmentti 26 (jatkosota)

text: Katso myös Jalkaväkirykmentin määrävahvuus (jatkosota).


title: Jalkaväkirykmentti 26 (jatkosota)

text: Yksiköiden vajaista miehistövahvuuksista huolimatta, siirtyi Jalkaväkirykmentti 26 20. ja 26. kesäkuuta välisenä aikana autokuljetuksin lähelle valtakunnan rajaa Miehikkälän kirkonkylän pohjoispuolelle. Tänne kuljetettiin myös myöhemmin ilmoittautuneet. Jalkaväkirykmentti 26 sai vasta ryhmitysalueella hevoset ja ajoneuvot. Osa saaduista valjaista ja ajoneuvoista oli erittäin huonossa kunnossa.


title: Jalkaväkirykmentti 26 (jatkosota)

text: Jalkaväkirykmentti 26 siirtyi marssien Taavetin asemalle heinäkuun ensimmäisten päivien aikana ja suoritti junamatkan Joutsenoon, mistä marssittiin rajalle. Jalkaväkirykmentti ryhmitettiin seuraavasti:


title: Jalkaväkirykmentti 26 (jatkosota)

text: Reservissä olevat II ja III Pataljoona jatkoivat Miehikkälässä aloitettua koulutusta. I Pataljoonan joukot olivat kaikki asemissa noin 8 kilometrin levyisellä alueella.


title: Jalkaväkirykmentti 26 (jatkosota)

text: Jalkaväkirykmentti 26 eteni 21.–30. elokuuta 1941 Imatran eteläpuolelta Viipurin etelä-kaakkoispuolelle (Länsi-Kannaksen valtaus). Tämän hyökkäysvaiheen aikana rykmentti oli siirretty 12. divisioonan alaisuudesta 4. divisioonan alaisuuteen, ja tässä komentosuhteessa se lähetettiin syyskuun alussa Itä-Karjalaan, missä se osallistui mm. Petroskoin valtaukseen johtaneisiin taisteluihin. Joulukuun alussa rykmentti oli mukana Karhumäen valtauksessa, jonka jälkeen miehet kieltäytyivät siirtymästä rintamavastuuseen muualle.


title: Jalkaväkirykmentti 26 (jatkosota)

text: Syyskuussa 1941 Jalkaväkirykmentti 26 oli järjestetty kaksipataljoonaiseksi ja Erillinen Pataljoona 21 oli toiminut rykmentin kolmantena pataljoonana nimellä (III/JR 26), mutta 6. joulukuuta 1941 sen käskettiin käyttää aikaisempaa nimeään.


title: Jalkaväkirykmentti 26 (jatkosota)

text: Kaksipataljoonaiseksi supistettu Jalkaväkirykmentti 26 kuului Päämajan suunnittelemiin kotiutettaviin rykmentteihin. Rykmentti kuului II Armeijakunnan alaiseen 4. divisioonaan, mutta siinä tapahtuneen joukkokieltäytymisen vuoksi suurin osa rykmentin henkilöstöä siirrettiin tammikuun puolivälissä 1943 Äänislinnaan VII Armeijakunnan komentajan alaiseksi. Sieltä Jalkaväkirykmentti 26 kotiutettiin Päämajan 5. maaliskuuta 1943 antaman käskyn perusteella.


title: Paulon Säätiö

text: Paulon Säätiö on yleishyödyllinen suomalainen säätiö, joka jakaa apurahoja lääketieteellisen tutkimustyön, liikesivistyksellisen tutkimus- ja koulutustyön sekä kuvataiteen ja säveltaiteen edistämiseksi. Lisäksi säätiö pyrkii edistämään näiden alojen toimintaa tukemalla Paulon lääketieteen symposiumin ja Kansainvälisen Paulon sellokilpailun järjestämistä. Vuonna 2006 säätiö käytti kaikkiaan 496 000 euroa apurahoihin ja säätiön tukemien alojen edistämiseen.


title: Paulon Säätiö

text: Paulon Säätiön toiminta alkoi vuonna 1965 ravintoloitsija Reko Paulon (s. Grigori Pawlow, 1891 - 1957) lesken Hulda Paulon (1884 - 1963) ja heidän tyttärensä Marja Paulon (1921 - 1965) testamenteissaan tekemien lahjoitusten rahoituksella. Ensimmäiset apurahat säätiö jakoi vuonna 1966.


title: Paulon Säätiö

text: Varatuomari Veikko Palotie toimi Hulda ja Marja Paulon lainopillisena neuvonantajana säätiötä perustettaessa. Paulojen testamenttimääräysten mukaisesti Palotie toimi säätiön ensimmäisenä puheenjohtaja kuolemaansa vuonna 1988 saakka.


title: Georges Canguilhem

text: Georges Canguilhem (4. kesäkuuta 1904, Castelnaudary – 11. syyskuuta 1995, Marly-le-Roi) oli ranskalainen filosofi, lääkäri ja Collège de Francen jäsen, joka oli erikoistunut tieteenfilosofiaan ja normatiivisuuden tutkimiseen. Hän oli kiinnostunut erityisesti biologian ja lääketieteen käsitehistoriasta.


title: Georges Canguilhem

text: Canguilhem opiskeli École normale supérieuressa ja Strasbourgin yliopistossa. Toisen maailmansodan aikana hän toimi Ranskan vastarintaliikkeessä. Vuonna 1955 hänestä tuli Sorbonnen yliopiston professori. Hän seurasi Gaston Bachelardia Tieteen historian instituutin johdossa.Englanniksi:


title: HD compatible

text: HD compatible on Euroopassa termin HD ready yhteydessä käytetty ilmaus markkinoitaessa näyttölaitteita, kuten projektoreita ja litteitä taulutelevisioita. HD compatible-termiä ei kuitenkaan pidä sekoittaa termiin HD ready, jonka tekniset ominaisuudet on määritellyt EICTA (European Information, Communications and Consumer Electronics Technology Industry Associations), sillä HD compatible -termi voi tarkoittaa monia asioita mutta se ei vastaa virallista HD ready -termiä. Tavallisesti HD compatible -termi tarkoittaa, että näyttölaite pystyy käsittelemään HDTV-tasoista signaalia (kun liitäntänä on analoginen YPbPr- tai digitaalinen DVI- tai HDMI-liitäntä), mutta signaali skaalataan pienemmälle resoluutiolle, joka voi olla jopa huonompi kuin normaalissa SDTV-tasoisessa tv-lähetyksessä. Niinpä uutta näyttölaitetta ostettaessa pitäisi selvittää, onko laitteessa HD ready -logo, jos näyttö tulee HDTV-käyttöön, ja suhtautua suurin varauksin HD compatible -tekstillä myytäviin laitteisiin.


title: Hackmaniitti

text: Hackmaniitti (NaAlSiO(Cl, S)) on rikkipitoinen sodaliittiryhmän mineraali, jota on Kuolan ja Kuusamon alkalikivilajeissa. Se on nimetty suomalaisen geologin Victor Hackmanin mukaan. Nimi on lainautunut myös ruotsiin ja sitä kautta englantiin ("hackmanite"), jossa se on esiintynyt ensimmäisen kerran 1905.


title: Hackmaniitti

text: Mineraalin erikoisuus on, että se vaihtaa väriä auringonvalon osuessa siihen, mutta ominaisuus häviää kuumennettaessa.


title: Rm (Unix)

text: rm on Unix-ohjelma tiedostojen ja hakemistopuiden poistoon. Rm poistaa viittauksen tiedostoon (oikeammin inodeen) hakemistopuusta ja viittausten määrän pudotessa nollaan tiedoston tila vapautetaan.Tiedostojen a0.out ja a1.out poisto: rm a0.out a1.out


title: Rm (Unix)

text: Joskus tiedoston nimi saattaa alkaa esimerkiksi kontrollimerkillä tai "-":lla jolloin rm:n käyttö vaikeutuu. Tällöin kannattaa yrittää hyödyntää komentotulkin tukea säännöllisille lausekkeille ja -i valitsinta, joskin helpommin tällaisten tiedostojen poisto onnistunee esimerkiksi GNU Emacs:n hakemistoa käsittelevässä tilassa


title: Rm (Unix)

text: Esimerkki, tiedoston -a.out poisto: rm ./-a.out


title: Jean Hyppolite

text: Jean Hyppolite (1907 Jonzac - 1968 Pariisi) oli ranskalainen filosofi ja Hegel-tutkija, joka tunnettiin Hegelin ja muiden saksalaisten filosofien puolestapuhujana. Hänen vaikutuspiiriinsä kuuluvat mm. Michel Foucault, Jacques Derrida, Gérard Granel, Etienne Balibar ja Gilles Deleuze.


title: Jean Hyppolite

text: Hyppolite valmistui École normale supérieuresta suunnilleen samaan aikaan kuin Jean-Paul Sartre. Vuonna 1939 hän julkaisi ensimmäisen ranskankielisen käännöksen Hegelin "Hengen fenomenologiasta". Toisen maailmansodan jälkeen hänestä tuli Strasbourgin yliopiston professori. Vuonna 1949 hän siirtyi Sorbonnen yliopistoon. Vuonna 1954 hänestä tuli École normale supérieuren johtaja ja vuonna 1963 hänet valittiin Collège de Franceen.


title: Adrian Gottlieb

text: Adrian Gottlieb on yhdysvaltalainen, Vermontissa syntynyt ja kasvanut taidemaalari. Hän maalaa aina elävästä mallista. Gottlieb johtaa omaa kouluaan, Adrian Gottlieb Studio & Atelieria, jossa hän opettaa vanhojen mestarien tapaa piirtää ja maalata.


title: Adrian Gottlieb

text: Lapsuudessaan Gottlieb piirsi paljon ilman mallia ja elävästä mallista. 15-vuotiaana hän oli jo osallistunut ensimmäiseen näyttelyynsä ja saanut tunnustusta. Hänen maalauksensa Abenaki Tribal voitti toisen sijan kongressin taidekilpailussa ja myöhemmin sen osti Vermontin yliopisto. Carnage Mellon Yliopistossa hän alkoi tuntea lisää tarvetta piirustustaidon harjoittamiseen. Hän siirtyikin RIT:ihin ja sieltä vielä Charles H. Cecil Studiosiin Firenzeen, Italiaan. Lopulta Gottlieb suoritti RIT:ssä ja Rochester Medical Universityssä taiteiden kandidaatin tutkintonsa loppuun, erikoistuen anatomiaan ja anatomiseen piirtämiseen.


title: Adrian Gottlieb

text: Charles Cecilin ja Nicholas Beerin ohjauksessa Charles H. Cecil Studiosissa, hän tajusi renessanssista, varhaisiin impressionisteihin yltävän maalaustradition, joka oli suurimaksi osaksi kadonnut modernin taiteen takia. 1998 hän aloittikin opinnot Florence Academy of Artissa, ja lyhyessä ajassa hän opiskelikin jo koulun maalausohjelmassa Daniel Gravesin ja Simona Dolcin ohjauksessa. Hän toimi myös itse koulussa ohjaajana 2001-2002, ja sai opinnot päätökseen 2002.


title: Adrian Gottlieb

text: Tämän jälkeen Gottlieb siirtyi koulun normaalia tyyliä naturalistisempaan ilmaisuun. Hän asui Italiassa maalaten omassa asunnossaan ja opettaen nuoria oppilaita. 2002 hän osallistui Art Renewal Centerin kansainväliseen apurahakilpailuun, mikä antoi hänelle mahdollisuuden opiskella yksityisesti pitkäaikaisen mentorin, Maureen Hyden ohjauksessa.


title: Adrian Gottlieb

text: 2003 Gottliebille tarjottiin paikkaa Los Angeles Academy of Figurative Artissa. Hän esitteli tälle akatemialle Barguen piirustusta, kipsipatsaiden piirustusta, elävän mallin pitkien asentojen piirustusta ja grisaille-tekniikalla tehtyä patsaiden maalausta.


title: Adrian Gottlieb

text: 2005 hän lähti Los Angeles Academy of Figurative Artista, avatakseen oman studion Echo Parkiin, Kaliforniaan, missä hän keskittyi omaan luovaan kehitykseensä. Hän opettaa omassa studiossaan kaksi päivää viikosta.


title: Gokusai

text: Gokusai () on MUCCun seitsemäs studioalbumi. Levy julkaistiin joulukuussa 2006.


title: Gokusai

text: Gokusai ilmestyi kolmena eri versioita, käsittäen rajoitetut painokset A ja B sekä tavallisen painoksen C. Versio A sisältää DVD:n yhtyeen Six Nine Days -kiertueesta. Versio B sisältää Devilish Years -dokumentin. C-veriossa ei ole DVD:tä, mutta se sisältää bonuskappaleet G.M.C ja Gerbera surf version, joita ei vastaavasti A- ja B-versioista löydy. Gokusain C-versio julkaistiin myös Euroopassa 23. helmikuuta 2007.


title: The Battle Rages On...

text:
The Battle Rages On on Deep Purplen vuonna 1993 julkaisema albumi.
Deep Purplen niin kutsuttu "Mark II" -kokoonpano yhdistyi toisen kerran tällä albumilla. Ian Gillan oli palannut laulusolistiksi. Se jäi samalla kokoonpanon viimeiseksi albumiksi, sillä kitaristi Ritchie Blackmore erosi yhtyeestä marraskuussa 1993 Helsingin konsertin jälkeen.


title: Dirichlet’n karakteristika

text: Olkoon formula_1 polynomirengas ja formula_2 alkio, jonka aste on positiivinen. Dirichlet'n karakteristika modulo formula_3 on kuvaus formula_4 jolle


title: Älykäs suunnittelija

text: Älykäs suunnittelija on tietoinen olento, jolla älykkään suunnittelun liikkeen mukaan on jotakin tekemistä elämän synnyn ja kehityksen kanssa ja joka liikkeen mukaan on jättänyt tieteellisesti havaittavaa todistusaineistoa tästä älyllisestä suunnittelusta.


title: Älykäs suunnittelija

text: Oletus älykkäästä suunnittelijasta tehdään välillisesti. Jo evoluutioteorian isänä pidetty Charles Darwin totesi, että jos voidaan löytää sellainen monimutkainen rakenne, joka ei ole voinut syntyä useiden peräkkäisten pienten muutosten kautta, hänen teoriansa murenisi täysin . Teoria älykkäästä suunnittelusta lähtee siitä, että eliöiden tiettyjen monimutkaisten rakenteiden synty on paremmin selitettävissä älyllisin syin (suunnittelu) kuin sattumalla luonnonlailla (mutaatiot ja luonnonvalinta). Teoria ei tutki itse suunnittelijaa eikä tee oletusta suunnittelijan persoonasta. Sen keskeisimmät työkalut palautumaton monimutkaisuus ja täsmennetty monimutkaisuus tarkastelevat suunnitelluiksi oletettuja kohteita, eivät itse suunnittelijaa .


title: Älykäs suunnittelija

text: Oxfordin yliopiston professori, biologi, Richard Dawkins arvosteli aukkojen palvontaa. Kreationistit etsivät aukkoja nykyisestä tietämyksestä. Mikäli sellainen löytyy, niin oletetaan Jumalan täyttävän sen. Ongelma on, että aukot kutistuvat koko ajan. Dawkinsin mielestä kreationistien käyttövoimana ovat tietämättömyys ja mystifiointi. Vaikka Dawkinsilla on paljon kannattajia, on hänen mielipiteitään myös kritisoitu voimakkaasti Esimerkiksi William Dembskin mukaan "aukkojen jumalan" ja "aukkojen palvonnan" suhteen teoria älykkäästä suunnittelusta on huomattavasti kriittisempi, kuin Dawkins kirjassaan antaa ymmärtää


title: Älykkään suunnittelun liike

text: Älykkään suunnittelun liike on uuskreationistinen kampanja, joka ajaa laajoja yhteiskunnallisia, akateemisia ja poliittisia uudistuksia, jotka perustuvat ”älykkään suunnittelun” käsitteeseen. Sen keskeisiä toimintamuotoja on kampanjoida älykkään suunnittelun käsitteen tunnettuuden lisäämiseksi julkisuudessa, vaikuttaminen päätöksentekijöihin älykkään suunnittelun opettamiseksi koulujen tiedeopetuksessa sekä oikeudellinen toiminta joko tällaisen opetuksen puolustamiseksi tai sen opetuksen estämisen poistamiseksi. Kaikkia älykkään suunnittelun kannattajia ei voida lukea älykkään suunnittelun liikkeeseen kuuluviksi.


title: Kenneth E. Boulding

text: Kenneth Ewart Boulding (18. tammikuuta 1910 - 18. maaliskuuta 1993) oli brittiläis-yhdysvaltalainen filosofi, taloustieteilijä, runoilija, mystikko ja omistautunut kveekari.


title: Kenneth E. Boulding

text: Boulding syntyi Liverpoolissa, valmistui Oxfordin yliopistosta ja sai Yhdysvaltojen kansalaisuuden vuonna 1948. Vuosina 1949–1967 hän opetti Michiganin yliopistossa ja vuodesta 1967 eläköitymiseen asti Coloradon yliopistossa. Hänen laajaan tuotantoonsa kuului yli kolmekymmentä kirjaa ja tuhat artikkelia.


title: Lappeenrannan Teekkarilaulajat

text: Lappeenrannan Teekkarilaulajat (TL) on vuonna 1983 perustettu akateeminen mieskuoro.


title: Lappeenrannan Teekkarilaulajat

text: Lappeenrannan Teekkarilaulajat on perustettu vuonna 1983. Keskeisenä hahmona kuoron perustamisvaiheessa toimi dir.mus, kunniateekkari, TL:n kunniajohtaja Oiva Käkelä haalimalla koulun käytäviltä kuorolaulusta kiinnostuneita teekkareita tulevan Teekkarilaulajat-nimisen kuoron laulajiksi. Vuoden 1988 keväällä Oiva Käkelä siirtyi sivuun, ja paikan täytti nykyinen taiteellinen johtaja, kunniateekkari Jukka Lind.


title: Lappeenrannan Teekkarilaulajat

text: Lappeenrannan Teekkarilaulajat ylläpitää mieskuorotoimintaa Lappeenrannan teknillisessä yliopistossa sekä toimii mieskuorolaulusta kiinnostuneiden Lappeenrannan teknillisen yliopiston opiskelijoiden sekä sieltä valmistuneiden diplomi-insinöörien ja kauppatieteiden maistereiden yhdyssiteenä. Kuoron toiminnassa on mukana noin 60 laulajaa.


title: Lappeenrannan Teekkarilaulajat

text: Lappeenrannan Teekkarilaulajat esiintyy lukuisissa ja mitä erilaisimmissa tilaisuuksissa ympäri vuoden kokoonpanon vaihdellessa kvartetista koko kuoroon. Ohjelmisto koostuu serenadeista, juomalauluista, isänmaallisia lauluista sekä suomalaisen pop- ja rockmusiikin helmistä. Teekkarilaulajat on levyttänyt Junnu Vainion, Juice Leskisen sekä Eppu Normaalin tuotantoa.


title: Düren

text: Düren on kaupunki Nordrhein-Westfalenin osavaltiossa, läntisessä Saksassa. Se sijaitsee Aachenin ja Kölnin kaupunkien välissä. Kaupungin läpi virtaa joki Rur (Maasin sivujoki). Kaupunki on pinta-alaltaan 85,02 neliökilometrin suuruinen. Vuoden 2011 väestönlaskennassa siellä oli 88 789 asukasta, Asukastiheys kaupungissa on 1061 as./km².


title: Düren

text: Düren on Dürenin piirikunnan keskuskaupunki. Kaupunki on jaettu 15 eri kaupunginosaan.


title: Düren

text: Düren oli alkujaan frankkien asutuskeskus, joka mainitaan kirjallisissa lähteissä ensi kertaa vuonna 748. Kaarle Suuri piti sitä tukikohtanaan. Se siirtyi Jülichin herttuoille 1200-luvulla ja tuhottiin lähes kokonaan 1543 herttuoiden sotiessa keisari Kaarle V:ta vastaan. Kaupunki tuhottiin uudelleen toisessa maailmansodassa, ja on senkin jälkeen jälleenrakennettu.


title: Korsakov

text: Korsakov ( voi tarkoittaa:


title: Cidona

text: Cidona on yksi Irlannin suosituimmista virvoitusjuomista, ja sitä myydään paljon myös Yhdistyneessä kuningaskunnassa. Cidona on väriltään kultaista, ja se on maustettu omenalla. Juoma on tunnettu hyvin kirpeästä maustaan, jota myös sille kehitetyt sloganit korostavat.


title: Fillmore

text: Fillmore on Disney Channel -kanavalla esitetty animaatiosarja. Poliisielokuvien ja TV-sarjojen kliseet on siinä siirretty koulumaailmaan, jossa Yläaste X:n turvapartio joutuu setvimään rikoksia.


title: Fillmore

text: Sarjan päähenkilö on Cornelius Fillmore, turvapartiolainen, joka oli ennen koulun pahimpia vandaaleja. Hänen apurinaan toimii Ingrid Third, jonka erikoiskykynä rikosten setvimisessä on hänen valokuvamuistinsa. Muita hahmoja ovat rehtori Folsom ja ylikonstaapeli Vallejo. Cornelius saa aina rikolliset kiinni, mutta hänellekin käy joskus kalpaten.


title: Fillmore

text: Cornelius Fillmore on Yläaste X:n turvapartion jäsen. Fillmore oli ollut koulun pahimpia rötöstelijöitä, mutta lopulta Fillmore oli päättänyt jättää rötökset ja siirtyä Yläaste X:n turvapartioon jäseneksi, jossa hän menestyy hyvin.


title: Fillmore

text: Ingrid Third on Fillmoren ystävä ja hänen partnerinsa Yläaste X:n turvapartiossa.


title: Fillmore

text: Vallejo on Yläaste X:n turvapartion johtaja, hän on hieman muita tukevampi.


title: Fillmore

text: Dawn S. Folsom on Yläaste X:n turvapartion rehtori ja hän on tiukka kuin tomeratäti


title: Fillmore

text: Sarjassa on myös monta muuta hahmoa kuten Karen Tehama, Joseph Anza ja Danny O'Farrell, mutta he eivät esiinny paljon sarjassa.


title: Edwin Herbert Hall

text: Edwin Herbert Hall (7. marraskuuta 1855 Great Falls, Maine – 20. marraskuuta 1938 Cambridge, Massachusetts) oli yhdysvaltalainen fyysikko. Hall tunnetaan parhaiten hänen löytämästään ilmiöstä, joka nimettiin hänen mukaansa Hall-ilmiöksi.


title: Edwin Herbert Hall

text: Hall syntyi Great Fallsissa, Mainen osavaltiossa vuonna 1855. Hall valmistui Bowdoin Collegesta vuonna 1875 ja viisi vuotta myöhemmin hänestä tuli filosofian tohtori Johns Hopkinsin yliopistosta. Hän löysi Hall-ilmiön vuonna 1879.


title: Edwin Herbert Hall

text: Hall nimitettiin Harvardin yliopiston fysiikan professoriksi vuonna 1895. Harvardin yliopistossa Hall työskenteli vuoteen 1921 asti, milloin hän jäi eläkkeelle. 17 vuotta myöhemmin Hall kuoli Cambridgessä, Massachusettsissa, Yhdysvalloissa.


title: Lauryn Hill

text: Lauryn Noelle Hill (s. 26. toukokuuta 1975 South Orange, New Jersey) on yhdysvaltalainen, kahdeksalla Grammyllä palkittu muusikko ja levytuottaja. Hän tuli tunnetuksi 1990-luvulla The Fugees -yhtyeen päävokalistina ja keulakuvana. Lisäksi hän on onnistunut luomaan menestyksekkään soolouran. Soolomusiikissaan hän yhdistelee rappia, soulia, reggaeta ja R&B:tä.


title: Lauryn Hill

text: Vuonna 1998 julkaistiin Hillin ensimmäisen sooloalbumi "The Miseducation of Lauryn Hill". Albumi oli menestys myyden yli 423 000 kappaletta yhdessä viikossa ja pysyen Billboardin R&B Album -listalla kuusi viikkoa. Albumilta julkaistiin singlet "Lost Ones", "Doo Wop (That Thing)", "Ex-factor" ja "Everything Is Everything". Vuoden 1999 Grammy-gaalassa hän oli ehdolla kymmenessä sarjassa, joista hänet palkittiin viidessä: Vuoden albumi, Paras uusi artisti, Paras R&B-esitys/naiset, Paras R&B-kappale ja Paras R&B-albumi. Tulos oli uusi naisartistien ennätys.


title: Lauryn Hill

text: Vuonna 2002 Hill julkaisi "MTV Unplugged No. 2.0" -livealbumin, joka esitteli Hillistä uuden puolen, sillä hän keskittyi enemmän kappaleiden sanoituksiin ja sanomaan kuin musiikillisiin sovituksiin.


title: Lauryn Hill

text: Vuonna 2007 Hillin kesäkiertue kattoi 14 maata. Suomessa hän on esiintynyt Pori Jazz –festivaaleilla vuosina 2005 ja 2016. Hillin toisen studioalbumin julkaisua odotettiin vuonna 2008, mutta sitä ei jostain syystä ole julkaistu.


title: Lauryn Hill

text: Hill on tunnettu hyväntekeväisyyden harrastajana. Vuonna 1996 hän voitti Essence Award –palkinnon tekemästään työstä mm. "Refugee Project"in parissa, jonka hän myös perusti. Vuonna 1999 Hill palkittiin kolmesti NAACP Image Awards –gaalassa. Samana vuonna "Ebony"-lehti nimitti hänet yhdeksi sadasta vaikutusvaltaisimmista afroamerikkalaisesta.


title: Lauryn Hill

text: Hillillä on pitkäaikaisesta suhteestaan Rohan Marleyn (joka on Bob Marleyn poika) kanssa viisi lasta: Zion David (s. 1997), Selah Louise (s. 1998), Joshua Omaru (s. 2002), John Nesta (s. 2003) ja Sarah (s. 2008). Vuonna 2011 Hill synnytti kuudennen lapsensa Micahin. Pojan isän henkilöllisyyttä ei ole kerrottu julkisuuteen, mutta Hill on vahvistanut että Rohan Marley ei ole lapsen isä.


title: Jung

text: Jung on muun muassa seuraavien henkilöiden sukunimi:Jung on myös seuraavan henkilön etunimi:


title: Drew Z. Greenberg

text: Drew Z. Greenberg (s. 8. kesäkuuta, Manhattan, New York) on yhdysvaltalainen tv-käsikirjoittaja, joka tunnetaan parhaiten työstään tv-sarjojen "Buffy, vampyyrintappaja", "Smallville" ja "O.C." parissa. Greenberg kuitenkin aloitti uransa käsikirjoittajana sarjan "Älä kerro äidille" yhdysvaltalaisessa versiossa vuonna 2001. Samana vuonna hän pääsi mukaan tv-sarjaan "Buffy", jota varten hän kirjoitti muutamia jaksoja vuosina 2001–2003. Hän on lupautunut käsikirjoittamaan vuonna 2007 alkanutta "Buffy the Vampire Slayer Season Eight" -sarjakuvaa.


title: Zimmer 483

text: Zimmer 483 (suom. "'Huone 483") on Tokio Hotelin toinen studioalbumi, joka julkaistiin 23. helmikuuta 2007. Albumi on myynyt kultaa monissa Keski-Euroopan maassa ja ensimmäinen single ”Übers Ende Der Welt” sijoittui Suomessakin listoille. Monsoon on myös noussut MTV:n Top 20- listalle. Singlet ”Spring nicht” ja ”An Deiner Seite” ovat myös saaneet paljon radiosoittoa Suomessa.


title: Zimmer 483

text: Albumi ylsi parhaimmillaan Suomen virallisen listan sijalle 13, 28 viikkoa julkaisunsa jälkeen.


title: Marcel Brillouin

text: Louis "Marcel" Brillouin (19. joulukuuta 1854 – 16. kesäkuuta 1948) oli ranskalainen fyysikko ja matemaatikko. Hän teki itsensä kuuluisaksi työskentelemällä kvanttimekaniikan parissa.


title: Marcel Brillouin

text: Brillouin syntyi Mellessä, Ranskassa. Brillouinin isä oli ammatiltaan maalari. Pian Brillouin synnyttyä perhe muutti Pariisiin, jossa hän opiskeli Lycée Condorcet'ssa. Aika oli kuitenkin hankala sillä Ranska julisti sodan Preussia vastaan 19, heinäkuuta 1870. Perhe muutti takaisin Melleen välttääkseen sodan tuomat ongelmat. Mellessä Brillouin luki isoisänsä filosofian kirjoja. Ranska antautui Preussille vuoden 1871 alussa ja rauha solmittiin 10. toukokuuta. Brillouinilla oli nyt mahdollisuus palata Pariisiin opiskelemaan. Hän jatkoi opiskelujaan vuonna 1874 École Normale Supérieure ja päätti opintonsa siellä neljä vuotta myöhemmin.


title: Marcel Brillouin

text: Brillouin työskenteli apulaisena Collège de France'ssa kunnes vuonna 1881 hän pätevöityi fysiikan ja matematiikan tohtoriksi. Tämän jälkeen hän toimi fysiikan professorina Nancyssa, Dijonissa ja Toulousessa, kunnes vuonna 1888 hän palasi takaisin École Normale Supérieure'hun.


title: VB

text: VB voi tarkoittaa:


title: George Emil Palade

text: George Emil Palade (19. marraskuuta 1912 Iași – 7. lokakuuta 2008) oli romanialaissyntyinen yhdysvaltalainen solubiologi. Hän jakoi vuoden 1974 Nobelin lääketieteen palkinnon Albert Clauden ja Christian de Duven kanssa soluorganellien koostumuksen ja toiminnan tutkimuksen ansiosta.


title: George Emil Palade

text: Palade syntyi Romaniassa ja sai lääketieteen tohtorin arvon Bukarestista 1940. Hänestä tuli Yhdysvaltain kansalainen vuonna 1952. Hänelle myönnettiin Nobelin palkinnon lisäksi National Medal of Science vuonna 1986.


title: George Emil Palade

text:
Palade toimi Yhdysvaltain-aikanaan professorina Rockefeller-instituutissa 1958–1973, Yalen yliopiston Medical Schoolissa 1973–1990 sekä Kalifornian yliopistossa San Diegossa vuodesta 1990.
Bukarestin kaupunki nimitti hänet kunniakansalaiseksi 12. toukokuuta vuonna 1992.


title: Helsinki Music Company

text: HMC – Helsinki Music Company Oy oli suomalainen musiikkiyhtiö, jonka perustivat tammikuussa 2005 Asko Kallonen ja Niko Nordström. Yhtiön toimialoihin kuuluivat levy-yhtiötoiminta, musiikkikustannus ja ohjelmamyynti. HMC:n julkaisemien äänitteiden jakelijana toimi Bonnier Amigo.


title: Helsinki Music Company

text: Helsinki Music Companyn edustamia artisteja olivat muun muassa Antti Tuisku, Kristiina Brask, Jippu, Bleak, Darude, Cristal Snow, Sturm und Drang ja HIM. Yhtiön alaisuuteen kuului myös iskelmämusiikkiin keskittynyt Hurmio-levymerkki, jonka artisteja olivat Suvi Teräsniska, Neljänsuora ja Juha Metsäperä.


title: Helsinki Music Company

text: HMC myytiin syksyllä 2007 Warner Music Finlandille, joka sulautti sen itseensä. Niko Nordström siirtyi Warner Musicin Suomen toimitusjohtajaksi ja Asko Kallonen tuotantojohtajaksi.


title: Chelsea Clinton

text: Chelsea Victoria Clinton (s. 27. helmikuuta 1980 Little Rock, Arkansas) on Yhdysvaltain entisen presidentin Bill Clintonin ja tämän puolison, Yhdysvaltain entisen ulkoministerin Hillary Clintonin tytär ja ainoa lapsi. Vuosina 2011–2014 hän työskenteli NBC-televisioyhtiössä erikoiskirjeenvaihtajana. Nykyään hän työskentelee Clinton Foundation -hyväntekeväisyyssäätiössä.


title: Chelsea Clinton

text: Clinton muutti Valkoiseen taloon 20. tammikuuta 1993 isänsä virkaanastujaispäivänä. Hän opiskeli Sidwell Friends Schoolissa Washington DC:ssä, jossa hän pelasi oppilaitoksen jalkapallojoukkueessa. Hän oli myös harrastanut tanssia lapsesta saakka.


title: Chelsea Clinton

text: Chelsea Clinton valmistui Stanfordin yliopistosta, jossa hän opiskeli ensin kemiaa, mutta vaihtoi pääaineensa historiaksi. Hänen opinnäytetyönsä käsitteli Pohjois-Irlannin rauhanprosessia. Hän on myös opiskellut terveyspolitiikkaa Columbian yliopistossa ja kansainvälisiä suhteita Oxfordin yliopistossa. Oxfordissa hän opiskeli University Collegessa kuten isänsä Bill Clinton, joka oli Oxfordissa Rhodes-stipendiaattina 1968−1970.


title: Chelsea Clinton

text: Clinton on työskennellyt Avenue Capital -nimisessä newyorkilaisessa hedgerahastossa ja McKinsey & Company -nimisessä liikkeenjohdon konsultointiyrityksessä. Marraskuussa 2011 hän aloitti NBC-televisioyhtiössä toimittajana, ja samalla hän työskenteli isänsä hyväntekeväisyyssäätiössä ja jatkoi tohtori-opintojaan Oxfordin yliopistossa. Vuonna 2014 hän lopetti työt NBC:llä keskittyäkseen työhönsä säätiössä.


title: Chelsea Clinton

text: Clinton avioitui 31. heinäkuuta 2010 Marc Mezvinskyn kanssa. Mezvinsky on investointipankkiiri New Yorkista.. Pariskunnan häät olivat juutalais-kristilliset sillä Mezvinskyn on juutalainen ja Clinton on metodistikristitty. Pariskunnan ensimmäisen lapsen, Charlotte-tyttären syntymästä uutisoitiin syyskuun 2014 lopussa.


title: Ođđasat

text: Ođđasat () on pohjoissaameksi esitettävä uutislähetys, joka on Suomen, Norjan ja Ruotsin yleisradioyhtiöiden Yleisradion, Norsk Rikskringkastingin ja Sveriges Televisionin yhteistuotantoa. Lähetyksessä kerrotaan suurimmaksi osaksi saamelaisia ja heidän elinaluettaan käsitteleviä uutisia. "Ođđasatin" studio sijaitsee Norjan yleisradion NRK:n saamelaistoimituksessa Kaarasjoella.


title: Ođđasat

text: Suomessa "Ođđasat" lähetetään arki-iltaisin Yle TV1 -kanavalla, ja ohjelmaan on saatavilla suomen- ja ruotsinkielinen tekstitys. Uusintana "Ođđasat" esitetään seuraavana aamupäivänä Yle TV1:ssä Yle Uutisten aluelähetysten uusintojen jälkeen. Ruotsissa "Ođđasat" näkyy SVT2:lla ja Norjassa NRK1:llä.


title: Grenadier

text: Grenadier () on 12-osainen anime-sarja, joka perustuu samannimiseen Sōsuke Kaisen mangaan. Grenadierin juoni perustuu Rusyuna Tendon matkaan pääkaupunkiin, jossa hänestä tulisi keisarinna Tenshin toinen henkivartija.


title: Grenadier

text:
Joukko kapinallisia joutuu pakenemaan kun kaupungin joukot hyökkäävät heidän kimppuunsa. Mukana on myös palkkamurhaaja Yajiro Kojima, joka tapaa Rusyuna Tendon. Kaksikko lähtee yhdessä pääkaupunkiin mutta kohtaavat monia eri vastustajia mukaan lukien Yajiron entinen johtaja Mountain Templar joka tunnetaan nyt Kaizan Doushina. Doushi käskee Rusyunan entiset ystävät hänen kimppuunsa mutta Rusyuna voittaa heidät silti. Doushi tuhoaa kaikki epäonnistujat Kolmisädeaseellaan ja lähettää Aizen Teppan Rusyunan kimppuun. Tämä kuitenkin liittyy Rusyunan, Yajiron ja Mikan Kurenain joukkoon. Rusyuna pääsee pääkaupunkiin, mutta keisarinna Tenshin korkea-arvoinen eliitti tuo Rusyunan saliin, jossa odottaa Kaizan Doushi. Doushi syyttää Rusyunaa tappajaksi mutta Yajiro selvittää asian kun he huomaavat, että keisarinna Tenshi on oikeasti Rusyunan entinen ystävä Setsuna Oomido. Aizen Tepan avulla Rusyuna vapauttaa keisarinnan mutta Setsuna Oomido aloittaa taistelun Rusyunan kanssa, mutta Rusyuna voittaa kamppailun. Myös Yajiro voittaa Kaizan Doushin ja Rusyuna, Yajiro, Mikan ja Kurenai Touka lähtevät omille teilleen, mutta Mikan lähtee Rusyunan ja Yajiron mukaan. Setsuna taas lähtee matkalle, jotta voi kohdata Rusyunan seuraavan kerran.
Rusyuna Tendo koulutettiin käyttämään revolveria ja on toinen Tenshin henkivartijoista. Rusyuna piti loman ja sai seuraansa Yajiro Kojiman sekä Mikan Kurenain. Rusyuna lähti takaisin Tenton pääkaupunkiin ja sai vastaansa useita samalla leirillä olleita ihmisiä. Kun Rusyuna viimein pääsi Tentoon Kaizan Doushi syytti häntä ihmisten tappamisesta. Nämä juorut eivät kuitenkaan olleet totta vaan Doushi oli itse tappanut jokaisen "epäonnistujan" hänen Kolmisädeaseellaan. Rusyuna taisteli Setsuna Oomidoa vastaan viimeisessä jaksossa ja sai vamman oikeaan jalkaansa. Rusyuna kuitenkin voitti kun hän käytti taistelustrategiaa jonka Tenshi opetti hänelle, tuhota vihollisen taistelutahto. Rusyuna lähti uudelle matkalle Yajiro Kojiman sekä mukaan ängenneen Mikan Kurenain kanssa.Yajiro Kojima on miekkailija ja yksi Mountain Templarin kapinallisjoukon jäsenistä joka kunnioitti Templaria. Kojima oli ennen palkkamurhaaja ennen kuin tapasi Rusyunan ja lähti hänen kanssaan pääkaupunkiin. Yajiro voitti entisen johtajansa, Mountain Templarin, joka muutti nimensä Kaizan Doushiksi, ja lähti uudelle matkalle Rusyunan kanssa jaksossa 12.Mikan Kurenai on orpo tyttö jonka perhe teki ilmapalloja. Kun Tenma Ganzo tappoi hänen vanhempansa Kurenai Touka otti hänet huostaansa. Mikan liittyi Rusyunan ja Yajiron seuraan ja hyökkäsi Tenshin linnaan Kurenai Toukan kanssa kun Kaizan Doushi huijasi Rusyunaa menemään linnaan. Mikan jäi Rusyunan ja Yajiron seuraan kun Setsuna Oomido ja Kaizan Doushi oli voitettu.


title: Grenadier

text: Kaizan Doushi on klovni joka auttaa Setsuna Ōmidoa hänen yrityksessään valloittaa maailma ja tuhota Rushuna Tendo. Kaizan Doushin lempiase on Kolmisädease, mutta hän on myös erinomainen miekkailija ja se todistettiin kun hän taisteli Yajiro Kojimaa vastaan. Hän pystyy myös telesiirtymään ja lentämään hänen erikoiskengillään joissa on mukana tulisuihku, joka mahdollistaa lentokyvyn. Yajiro Kojima kuitenkin tuhosi suihkun taistelussa.


title: Grenadier

text: Kaizan Doushina myöhemmin tunnettu mies oli aiemmin kapinallisjohtaja Mountain Templar, joka yritti valloittaa vuoren, jossa hän pystyisi tuhoamaan vihollisensa. Valitettavasti salama osui Templariin ja kaikki kapinalliset pakenivat mukaan luettuna Yajiro Kojima, joka kunnioitti Templaria. Salama muutti Templarin mielen ja hän sekosi ja ryhtyi tappajaksi. Templar otti itselleen uuden nimen, Kaizan Doush, ja liittoutui Setsuna Oomidon kanssa, joka kaappasi keisarinna Tenshin paikan. Oomido esiintyi itse Tenshinä ja antoi Doushin tuhota toisen Tenshin henkivartijoista, Rushuna Tendon. Tendo oli lyöttäytynyt yhteen Yajiro Kojiman kanssa lähtiessään tapaamaan Tenshiä. Doushi toi kaikki Rushuna Tendon kaverit, jotka olivat hänen kanssaan koulutusleirillä, yhteen ja antoi heille käskyn tuhota Rushuna. Rushuna ja Yajiro voittivat kaikki ja Doushin paras tappaja Aizen Teppa liittoutui Rushuna Tendon kanssa. Myöhemmin Rushuna pääsi Setsuna Oomidon perään, joka vangitsi Tenshin mutta Kaizan Doushi tuli pysäyttämään hänet. Rushunan kumppani Yajiro Kojima ryhtyi taisteluun Doushia vastaan ja voitti tämän jonka jälkeen Doushi ilmeisesti kuoli pudottuaan tornista maahan.


title: Grenadier

text: Setsuna Ōmido yrittää valloittaa maailman apunaan tappaja Kaizan Doushi. Hän on myös käynyt revolverikoulutuksen niin kuin Rushuna Tendokin.


title: Aleksandriini

text: Aleksandriini on ranskalainen runomitta, jota käytettiin ensimmäistä kertaa Aleksanderin laulussa noin vuonna 1180. Aleksandriini sisältää 12 tai 13 jambista tavua ja tahtilepo on joka kuudennen tahdin jälkeen. Uudemman tietolähteen perusteella runomittaa käytettiin ensimmäisen kerran niin sanotuissa Aleksanterin lauluissa. Aleksandiriini oli hyvin suosittu runomitta Ranskassa 1600-luvulta lähtien. Nykyään aleksandiriinia käyttää muun muassa Guy Goffette. Suomessa sitä on käyttänyt muun muassa Otto Manninen.


title: Final Fantasy V

text: Final Fantasy V () on Squaren (nyk. Square Enix) kehittämä ja alun perin 1992 Super Famicomille julkaisema "Final Fantasy"-sarjan roolipeli. Kyseiselle alustalle peli ilmestyi vain Japanissa, mutta myöhemmin TOSE teki pelistä Pohjois-Amerikkaan ja Eurooppaan toimitetut PlayStation- ja Game Boy Advance -käännökset.


title: Final Fantasy V

text: "Final Fantasy V":n kehutuimpia ja tunnusomaisimpia ominaisuuksia on sen monipuolinen hahmoluokkajärjestelmä, jonka suunnittelusta vastasi Hiroyuki Itō. Kaksi vuotta "Final Fantasy V":n ensijulkaisun jälkeen peli sai anime-muotoisen jatko-osan "", joka on neljän jakson pituinen OVA.


title: Final Fantasy V

text: Etenemiseltään "Final Fantasy V" ei eroa merkittävästi edeltäjistään tai ylipäätään genrensä peleistä. Ohjattavaa pelihahmoa liikutetaan kaupungista ja luolastosta toiseen maailmankartalla, jolla voidaan edetä kävellen, chocobolla tai lohikäärmeellä ratsastaen tai ilma-alusta ohjaten. Kaupungeissa pelaaja voi ostaa hahmoilleen varusteita ja taikoja sekä levätä majataloissa. Paikallisilta asukkailta hän myös saa tietoa seuraavasta määränpäästä, jonne hänen on pelissä edetäkseen suunnattava. Kaupunkien ulkopuolisilla alueilla kohdataan satunnaisesti hyökkääviä vihollisia, joiden voittamisesta saadaan hahmojen tasoa korottavia kokemuspisteitä. Tasojen kohoaminen puolestaan parantaa hahmojen ominaisuuksia, kuten osumapisteitä, vahvuutta sekä taikojen voimakkuutta. Pelin valikon kautta pelihahmoille voidaan valita ammatti ja liittää halutut aseet ja suojat. Valikon käyttöön kuuluu myös pelin tallentaminen ja hahmojen parantaminen taioilla tai esineillä.